text:
Nordlek
og Sommerlejren 2018
Nordlek 2018 verður í Falun í Svøríki í døgunum 10. – 15. juli. Sommerlejren,
sum er fyri tey ungu, er frá 7. – 9. juli.
Tankin við hesum er, at fyrst fáa tey ungu høvi at
hava sína egnu stevnu, saman við ungdómum frá hinum norðurlondunum, og hava tey
áhuga, so kunnu tey eisini verða Nordlekstevnuna, saman við teimum eldru.
Sláið Ring er farið undir at skipa fyri ferð bæði til
Sommerlejren og Nordlek.
Ferðalagið til Sommerlejren fer við flúgvara 6. juli, og tey kunnu velja, um
tey flúgva heimaftur ella fylgjast við teimum eldru. Vit rokna við, at tey
eisini eru við til Nordlek-stevnuna.
Til Nordlek verður farið úr Føroyum við Norrønu
fríggjadagin 6. juli og ferðalagið verður aftur í Føroyum mikudagin 18. juli. Vit
hava egnan buss við okkum.
Komið verður til Hirtshals leygadagin 7. juli. Vit
koyra til Frederikshavn og sigla til Gøteborg, har gist verður og vit fáa ein
rundtúr í býnum. Sunnumorgunin 8. verður koyrt til Trollhættan og víðari til Ørrebro,
har vit gista. Ørebro er býur við uml. 100.000 íbúgvum. Mánamorgunin 9., eftir
at vit hava verið ein túr í hesum áhugaverda býi, koyra vit til Falun.
Týsdagin 10. juli byrjar sjálvt Nordlek, og endar tað
fyrrapartin sunnudagin 15., tá vit venda ferðini heimaftur.
Vit koyra til Oslo, har vit gista og fara ein rundtúr
í býnum. Mánamorgunin 16. koyra vit til Kristiansand og taka ferjuna til
Hirtshals. Umborð hava vit biðið um pláss á Buffet Navigator, har tað er All
Inclusive. Eitt framúr upplivilsi.
Vegna stóra fótbóltstevnu í Hjørring, eru øll
gistingarhús har um vegir upptikin, men vit hava fingið góða gisting í
Frederikshavn. Túrurin millum Hirtshals og Frederikshavn er 45 km, og tað tekur
uml. 40 min. at koyra.
Prísurin fyri ferðina liggur um. Kr. 10.900,- fyri
hesar 12 dagarnar. Her er alt við uttan møgulig útferð á stevnuni, tí tað
programmið er ikki tøkt enn.
Áhugaði kunnu venda sær til Ólavur Lydersen tlf. 295118
ella teldupost: olavur@elektron.fo
Vit fara við egnum bussi og hava sett luttakaratalið
til mest 40 luttakarar.
Tað hevði verið gott, um áhugaði søgdu frá sum
skjótast. Endaliga tilmeldingin er sett til 09.01.2018.


c: text/html

text:
Røða, sum Rønn Eliasen, mentanarleiðari hjá Fuglafjarðar kommunu, helt, tá Eystanstevnan 2019 varð sett í Bylgjuni.
Góðu Eystanstevnugestir - góðu áhoyrarar.
Tað er mær ein heiður at fáa høvi at siga nøkur orð her í dag, at seta Eystanstevnuna 2019. Takk fyri tað.
Á veg heim frá arbeiði í gjár, nevndi eg fyri einum av mínum starvfeløgum, at eg skuldi flyta fram røðu, og tí mátti fara heim at hugsa meg um. Hetta var betur ósagt, tí svarið eg fekk ljóðaði: "Ger ikki røðuna ov langa, tí hvør tímir at lurta eftir røðum í dag?" Hetta vóru vælmeinandi orð, søgd við tí góða, og við blíðligum eygnabrá.
Kanska er tað so, kanska troyttast fólk av vælmeinandi hugsanum, hugleiðingum og tankastrokum. Kanska hava vit øll nokk við okkara egna veruleika, og kanska rúma vit veruleikum hjá øðrum í minni mun, enn vit hava gjørt áður.
Ella kanska passar hesin pástandur slett ikki.
Jú, gaman í. Vit hava øll úr at gera, tíðin rennur undan okkum, og flest okkara kenna kensluna av at renna aftaná. Í hesum meldrinum hava vit lyndi til at gloyma at vera menniskja.
Okkara samtíð er merkt av, at tað einstaka menniskjað er í sentrum. Vit eru vorðin alt meiri individualistisk, og vit hugsa til tíðir meiri um okkum sjálvi og tær uppgávur, vit skulu loysa, heldur enn at vera saman og fjálga um hvønn annan í tí dagliga.
Tøknin, sum upprunaliga skuldi knýta okkum tættari saman, bøta um okkara samskifti, ger okkum eisini fjar. Tíð og stað er ikki longur avgerandi fyri, hvar vit veruliga eru. Vit kunnu sita saman við familjuni rundan um køksborðið, og tó vera á hvør sínum staði.
Hesin vandin í okkara samtíð ørkymlar okkum, tí við einstaklingahugsanini, snýkir einsemi og anonymitetur seg spakuliga inn á okkum.
Náttúran í okkum menniskjum er at fylkjast. Tað liggur í okkara menniskjaligu náttúru at søkja felagsskap. Vit hava tørv á øðrum menniskjum fyri at læra, hvussu vit sjálvi eru menniskju. Lítla barnið, ið verður føtt, hevur tørv á at læra at tosa, at ganga, at eta, at hugsa og at vera. Tað er ikki liðugt, tá tað er føtt, tað skal læra at verða menniskja.
Í tí afrikansku heimsmyndini finst eitt hugtak, ið nevnist Ubuntu. Ubuntu kann týðast til: “Eitt menniskja er menniskja ígjøgnum onnur menniskju”. Sambært tí afrikansku heimsmyndini er Ubuntu kjarnin í tí at vera menniska. Vit hava tørv hvør á øðrum. Vit eru knýtt hvør at øðrum, og vit verða menniskju í sambandinum við hvønnannan.
Í tí siðbundna afrikanska samfelagnum var Ubuntu tað, tú strembaði eftir. Alt heimsins ríkidømi tænti tær lítið, um tú ikki hevði lyndiseyðkennir, so sum gestablíðni, miskunsemi og umsorgan, og brúkti hesi eyðkennir til at styrkja og hjálpa og vera menniskjalig.
“Vit hoyra til, tí eru vit” og vit eru skapt netupp fyri at komplementera hvønnann. Skapt til at fylkjast, til sambond, til vinarløg og relatiónir. Vit eru skapt ymisk fyri at skilja, at vit hava tørv hvør á øðrum, eru bundin at hvør øðrum, og okkara fornemmasta uppgáva eigur at vera at kýta okkum til at finna eitt felags samljóð.
Um vit nú lenda aftur her við Løkin, í hesum ófatuliga náttúruvakra umhvørvi, so skilja vit, at strembanin eftir felags samljóði eisini finst her. Norðanfyri okkum liggur skúlin og Bókasavnið við Løkin, har børn og ung dagliga nema sær vitan. Á ítróttarøkinum, vit sjálvi eru stødd, er nógv orka løgd í at geva teim íðkandi estetiskar karmar, soleiðis at allir sansir kunnu stimbrast. Sunnan fyri okkum liggur Skótahúsið við Løkin og síðani Barnagarðurin á Mýrunum við útsýni yvir Toftavatn. Jú, sanniliga hava tit dugað væl. Tit hava havt eyga fyri tí vakra. Fyri náttúruni, fyri bygningum og fyri menniskjum. Og aftanfyri hesar væla avgerðir, liggur fatanin og týdningurin við einum sterkum felagsskapi.
Støkk, NSÍ fótbóltur og kappróður, Taekwondofelagið, Tjaldur og eg kundi hildið áfram. Aftanfyri fasadurnar á vøkru bygningunum húsast menniskju, ið við nærveru og samveru tryggja børnum, ungum og vaksnum møguleikar og upplivingar í tí dagliga. Upplivingar, tey vilja taka við sær á teirri leið, og væntandi geva aftur, tá tíðin verður til tað. Men tað er eisini her, eitt samfelag verður ment. Hesin felagsandi og hugburður er samfelagið.
Danski sálarfrøðingurin og granskarin Svend Brinkman vísir á, at tá tú tekur við tíni skyldu og greiðir tína skyldu, tá rennur meiningin fram fyri teg.
Í staðin fyri at spyrja okkum sjálvi spurningin: “Hvør eri eg?”, so eiga vit heldur at hyggja upp og spyrja: “Hvør ert tú, og hvat skulu vit gera í felag?”.
Við at líta út, at hyggja upp, heldur enn at líta inn í teg sjálva, verður tú menniskja í sambandinum við onnur menniskju.
Sum menniskju dámar okkum at fylkjast. Vit hoyra til, tí eru vit. Tá vit í felag finna áhugan, tá mennast tær tøttu relatiónirnar, sum eru grundarsteinurin í einum sterkum samfelagi.
Tí fara tær siðbundnu stevnurnar, sum eitt nú Eystanstevnan, áhaldandi at hava stóran týdning fyri okkum. Saman við tíðini skifta tær ham, broytast og liva sítt egna lív. Frá kappróðri til møguliga heimsins størsta gummibátatreff. Frá handbóltsdystum til Runutusk. Tað er líkamikið! Tað, sum hevur týdning, er, at tað eru menniskju, sum í felag finna samljóð.
Takk fyri tit lýddu á, og við hesum fáu orðum fari eg at ynskja tykkum eina góða Eystanstevnu.
Takk fyri

robotstxt: allowed

filter: keep


text:
Orð og lag: Seth Sykes
Týtt: Hákun Djurhuus
Upprunaheiti: I’m acquainted with the author
1. Mong so sorgarbundin eru, standa ivandi, tá tey
lesa, hvat ið skrivað verður nú í dag
móti Bíbliuni kæru, sum er Orð Guds, lívsins breyð,
men eg ivist ei, og eg kann vitna tað:
Niðurlag: Orðsins høvund væl eg kenni, og tí veit eg, satt tað er,
í vanda, sorg so trygg ein borg, mær troyst og gleði ber.
Nú eg elski hetta orðið,
tað mín hellugrund er vorðið,
Orðsins høvund væl eg kenni, álitsvert tað er.
2. Satt um øldir roynst tað hevur, og tað ævigt standa skal,
sjálvt um mangur hevur vrakað tað í dag,
Harrin Jesus – hann er Orðið, tað eg líti á fullvæl,
trúvert er tað tí, og eg kann vitna tað:
3. At Guds dýra orð er próvfast, vil eg øllum boða frá,
eg vil tala, biðja, syngja hvønn ein dag,
inntil Frelsari mín kemur, hann, sum doyði krossi á,
og meg taka skal heim í sín ljósa stað.


text:
Ítróttur hevur stóran týdning á so mangan hátt.
Tað snýr seg um avrik, at gera sítt allarbesta í mun til eitt ítøkiligt mál. At verða virkin í felagskapi, at vera við í kapping og mennast kropsliga og sálarliga, at gleðast í felag, at kenna troyst frá øðrum tá illani hevur gingist, at kenna vælveruna av at hava livað upp til sítt potentiali.
Men eisini tá tað ikki eru vit sjálvi, sum runnu ella róðu, liva vit við í avrikunum. Ítróttur elur samanhald og stoltleika um tjóðina. Løturnar, tá vit øll halda ondini, ella tá øll tjóðin ger eitt gleðisróp. Løtur, sum byggja okkum upp, fáa okkum til at standa saman. Vit hava brúk fyri teimum, sanniliga. Vit hava brúk fyri ítróttarfólkum, sum droyma stórar dreymir og fara eftir hægstu málum.
Ítróttarkempur uttan sítt land
Tí mugu vit sum land gera tað møguligt! Bestu sømdir at venja er eitt – men enn týdningarmiklari er at sleppa at trúgva uppá, at tað ber til. At kunna síggja fyri sær, at ein dag er størsti sigurin, altjóða heiðurin, mín. Okkara. At eg kann vinna fyri Føroyar. Pál Joensen bardist leingi fyri at sleppa hetta, men mátti til endans boyggja seg og svimja fyri Danmark. Uttan iva kravdi tað nógv av sálarstyrki at fara til kappingar, har øll hini høvdu sítt tjóðarmerki við sær – men ikki hann. Vit eiga í løtuni besta rógvara í Danmark. Um Sverri fer við til Olympisku Leikirnar komandi ár, fer ongin har at vita av, at her rør ein føroyingur. Og vinnur hann, verður tað fyri Danmark. Vit kunnu vera errin av honum – men tað verða ikki vit, Føroyar, sum vunnu.
Ítróttargreinar í veruligum samstarvi
Vit mugu sum land taka hasi fetini, menna okkum. Verða tjóðin, sum bakkar síni lið og einstaklingar upp.
Og meðan vit arbeiða okkum fram móti fullum sjálvræði, eiga vit sanniliga eisini at standa saman um at menna hvørt einstakt talent. Og tað gera vit best við at arbeiða saman, allar ítróttargreinar. Um vit hyggja til Noregs og Íslands, sum eiga sera góð ítróttaravrik, síggja vit, at grannarnir duga at lata ymsar ítróttargreinar gagnnýta hvørja aðra.
Toppidrettssentreret i Oslo er depil, har norskar ítróttir njóta av at standa øksl við øksl. Skíleyparar læra hondbóltsspælarar leypiteknikk, skíðskjótarar við nógvum OL-heiðursmerkjum læra fótbóltslandsliðið vinnarahugsan. Bestu sprintararnir venja saman við nýbyrjarum í somu innandurahøll, og góðar umstøður eru til allar ítróttargreinar at venja vektir og aðra fysiska venjing saman. Tað er ómetalig megi í hesum.
Laugardalur í Reykjavík er somuleiðis eitt stað, har íðkarar lættliga fara ímillum ymisk venjingarsløg. Har eru heimsmeistarar innan ymsar styrkigreinar, CrossFit, fótbóltur, hondbóltur, eins og frælsur ítróttur. Í mongum av hesum greinum standa íslendingar seg millum tey fremstu í heimi.
Toga í eina línu
Umstøður til ítróttin krevja samstarv millum ítróttarfeløg, sponsorar og almennar myndugleikar. Hesir partar eiga allir at duga at síggja, at nógv best er at toga í eina línu. At tá ítróttardeplar verða innrættaðir, skulu atlit takast til tørvin hjá ymsum ítróttargreinum. Tað er best fyri heildina – og fyri hvørja einstaka ítróttargrein.
Higartil hevur menningin av ítróttarvallum og hallum verið merkt av seráhugamálum. Hetta eiga vit at broyta. Eggja til munandi meira tvørgangandi samstarv. Tað ger okkum so nógv sterkari – bæði so og so!
Og sjálvandi skal landið Føroyar fáa fult valuta fyri pengarnar, ið verða settir í ítróttin. Sjálvandi skulu vit samstundis sum vit menna, streingja á at tryggja okkum rættin at umboða Føroyar í øllum altjóða kappingum. Sjálvandi skulu føroyingar við olympiskum talenti hava Merkið við sær at kappast undir. Til styrki fyri ítróttarfólkið og til æru fyri okkum øll.
Heini Hátún
Tjóðveldi


text:
Ein tími við Miðflokkinum
Miðflokkurin hevur útvarpssending á R7 mánadagar kl. 15.00 til 16.00.
Í fyrstu beinleiðis floksvalsendingini í R7, ein tími við Miðflokkinum, fara vit at hoyra um Miðflokkin, og vit møta nøkrum av valenum floksins.
Talan er um fyrstu av fleiri sendingum við Miðflokkinum og valevnum floksins upp til valdagin 31. august.
Vit líta aftur á stuttu søgu floksins, hoyra um úrslit og um fyrireikingar og mál floksins, nú val stendur fyri durum.
Sendingin er beinleiðis, og tú er vælkomin at taka lut í henni, við at senda viðmerkingar, spurningar via SMS á tel. 577 777
Sendingin er mánadagar kl. 15.00 til 16.00 á R7.


text:
Tjóðskjalasavnið Faroese National Archives
V.U. Hammershaimbs gøta 18
FO-100 Tórshavn
T-postur: skjalasavn@skjalasavn.fo
Tlf: +298 340 540
Seinast dagført: 26-01-2018
Ein kirkjubók ella ministerialbók inniheldur upplýsingar um tær kirkjuligu hendingarnar í einum prestagjaldi – upplýsingar um føðing/dóp, konfirmatión, vígslu og deyða/jarðarferð.
Elstu ásetingarnar fyri Føroyar, um at prestar skulu føra kirkjubók, eru § 2-8-7 í Norsku lóg hjá Christian V frá 1687. Elsta kirkjubókin í Føroyum er fyri Eysturoyar prestagjald, og hon er eisini frá 1687. Um hetta er av tilvild ella ikki, vita vit ikki, men í øllum førum komu kirkjubøkur fyri hini prestagjøldini nógv seinni – Sandoy 1719, Suðuroy 1745, Suðurstreymoy 1757, Norðoyggjar 1760, Vágoy 1797 og Norðstreymoy 1816.
Til 1913 vóru Føroyar býttar upp í 7 prestagjøld:
1) Norðoya Prestagjald
2) Eysturoyar Prestagjald
3) Norðstreymoyar Prestagjald
4) Suðurstreymoyar Prestagjald
5) Vága Prestagjald
6) Sandoyar Prestagjald
7) Suðuroyar Prestagjald
Eldru kirkjubøkurnar
Elstu kirkjubøkurnar eru ikki skipaðar einsháttað. Summir prestar førdu kirkjubókina kronologiskt, og aðrir býttu bókina upp eftir kirkjuligum hendingum. Ymiskt er eisini hvussu nógv stendur í bókunum. Summir prestar skrivaðu eisini m.a. trúloving, kirkjugangskonur og skriftarmál í kirkjubókina.
Í 1814 komu nýggjar reglur fyri kirkjubóksføring, men hesar reglur vórðu ikki allar fylgdar í Føroyum og síggjast ikki aftur fyrr enn í 1816.
Nýggju bøkurnar eru forprentaðar og hava eina fasta raðfylgju:
1) Fødd dreingjabørn
2) Fødd gentubørn
3) Konfirmeraðir dreingir
4) Konfirmeraðar gentur
5) Vígd
6) Deyðir menn
7) Deyðar kvinnur
Í kirkjubókunum var nú eisini pláss sett av til "tilgangsliste" og "afgangsliste" og "jævnførelsesregister". "Til- og afgangsliste" er yvirlit yvir tey, sum fluttu úr og í prestagjaldið, og "jævnførelsesregister" er navnaskrá, sum vísir til, hvar persónarnir eru skrásettir í kirkjubókini. Allir prestar hava tó ikki dagført hesar teigar eins væl.
Í 1814 kom eisini krav um, at kirkjubøkurnar skuldu førast í tveimum eintøkum – ein høvuðsministrerialbók, sum presturin skuldi føra og ein kontra- ella duplikatministerialbók, sum deknurin skuldi føra. Við tí grundgeving, at deknarnir flestu staðni í Føroyum dugdu so illa at skriva og annars fingu lítla og onga samsýning fyri arbeiðið sítt, vórðu hesi boðini bert fylgd í Tórshavn. Í 1844 fóru tó øll prestagjøld í Føroyum at føra kontraministrerialbøkur.
Nýggjaru kirkjubøkurnar
1. januar 1893 vórðu kirkjubøkurnar í øllum prestagjøldum býttar um við nýggjar. Tær innihalda fleiri upplýsingar enn tær gomlu. Tí kom t.d. krav um, at starv og føðistaður hjá deyðum skuldi førast í kirkjubókina. Eisini vórðu kirkjubøkurnar tí býttar í tvey, soleiðis at ein bók er fyri føðingar og ein fyri konfirmerað, vígd og deyð.
Í fyrsta umfari verða bert skanningar av høvuðsministerialbókunum lagdar út á heimasíðuna.


text:
Sum stórinnflytarar av vøru, hava vit serliga stóra ábyrgd av at ansa eftir heilsuni hjá okkum øllum og eftir umhvørvinum.
Tí fara vit nú at selja vørur frá REMA 1000, sum er viðurkend handilsketa í Danmark og Noregi fyri sínar vørur. REMA 1000 vørurnar eru framleiddar við atliti til heilsuna hjá kundanum, burðardygd og umhvørvið.
MATOYÐSL
Á handlarnir hava í fleiri ár, hvør sær, gjørt ymisk átøk fyri at gagnnýta sum mest av vøru, sum er tætt við “best fyri” og “seinasta nýtsludag”. Á heysti 2015 var farið undir felags átakið “Minka um matoyðsl” og byrjað varð við at taka allar fleir-stykkjaprísir burtur úr tilboðsblaðnum.
Samstundis varð lýst á facebook við góðum ráðum um, hvussu tú m.a. kundi goyma mat á besta hátt, keypa inn við skili, og hvussu tú kundi endurnýta matrestir.
Á vári 2017 varð enn eitt stig tikið fyri at minka um matoyðslið í Føroyum. Tá fóru Á handlarnir uppí TooGoodToGo (TGTG) konseptið. Hetta er ein bólkur av ungum dønum, sum hava ment eina altjóða viðurkenda fartelefonapp, sum gevur viðskiftafólki møguleikan at keypa mat, sum annars hevði verið tveittur burtur (heinta appina her). Hesin matur verður koyrdur í serligar posar í handlunum og seldur fyri ein sera bíligan prís, og er hetta tí samstundis ein góður møguleiki at keypa bíligar vørur hjá familjum, ið hava tørv á tí. Les meira á matoydsl.fo
Fólk hava tikið sera væl undir við TGTG, og Tórshavnar kommuna gav átakinum Grønu virðislønina 2017. Eisini fingu Á handlarnir “Ársins herðaklapp” í 2017 frá Felagnum fyri føroysk marknaðarfólk fyri at ganga á odda í stríðnum móti matoyðsli og fyri at stimbra til eina hugburðsbroyting hjá okkum øllum á hesum øki.
Við samstarvinum við REMA 1000, sum í skjótt 10 ár hevur gingið í fremstu røð fyri at minka um matoyðsl, hevur Á handilsketan nú styrkt um møguleikarnar at virka enn meira fyri, at føroyingar verða meira tilvitaðir um matoyðsl í gerandisdegnum. Eitt ítøkiligt dømi er nýggi páleggspakkin, sum í næstum verður at fáa í Á. Hann er deildur upp í tvey rúm, soleiðis at til ber at opna helvtina av pakkanum í senn. Hetta ger, at viðskerin heldur sær longur og sannlíkindini fyri spilli minkar. Vitja heimasíðuna matoydsl.fo og fá íblástur. Vit fara framyvir at gera ymisk átøk, sum stimbra til at minka um matoyðslið hjá føroyingum.
Umhvørvi
Vit siga, at vit eru ein handilsketa, ið tekur atlit til burðardygd, fólkaheilsu og djóravælferð. Samstundis vita vit væl, at vit við hesum útsagnum renna okkum í fleiri tvístøður, eitt nú við umstrídda evninum um nýtsluna av plastikki á matvøru.
Tvístøðan er, at vøra, sum er pakkað í plastikk, heldur sær betur, og er plastikkið tí eisini við til at minka um matoyðsl. Eisini er vøran í nógvum førum lættari at flyta, tá ið hon er pakkað í plastikk. Til hetta er at siga, at REMA 1000 er farið í holtur við at gera teirra nýtslu av plastikk pakkitilfari meira burðardygt.
Vistfrøði
Við breiða úrvalinum av REMA 1000 vørum, sum Á handlarnir nú hava atgongd til, kanst tú framyvir síggja spennandi, vistfrøðiligar vørur á hillunum í Á. REMA 1000 tekur ábyrgd av, at teirra vørur eru framleiddar við atliti til burðardygd, fólkaheilsu og djóravælferð.
REMA 1000 eigur m.a. í einum av størstu, vistfrøðiligu jarðarbrúkunum í Danmark, Gram Slot.
Hugburðurin hjá Gram Slot og REMA 1000 er greiður: Øll skulu kunna keypa vistfrøðiligar vørur fyri ein sámuligan prís. Hendan hugburðin fara vit í Á eisini at arbeiða fram ímóti.
HEILSUGOTT
Samstarvið við REMA 1000 gevur Á handlunum atgongd til eitt breitt úrval av vørum, sum gevur viðskiftafólki hjá Á størri møguleika at velja heilsubetri vøru; eitt nú við minni sukri, minni salti, meira fullkorni umframt áðurnevndu, vistfrøðiligu vørurnar.
REMA 1000 hevur m.a. fleiri enn 400 vørur, sum eru merktar við Lyklarholsmerkinum. Hetta merkið er almenna orkumerkið hjá donsku matvørumyndugleikunum, og er okkara trygd fyri, at tað er spart uppá feitt, sukur og salt í vøruni. Les meira um Lyklarholsmerkið her.
Gjøgnumskygni
í Á vita vit væl, at vit hava stóra ávirkan á umhvørvið og á heilsuna hjá okkara viðskiftafólki ígjøgnum tær vørurnar, sum vit selja. Tí eru vit so fegin um at hava REMA 1000 sum samstarvsfelaga.
REMA 1000 framleiða eftir serliga strongum, etiskum virðum og duga væl at greiða frá, hvussu tað kemur okkum, sum keypa teirra vøru, til góðar. Vit ynskja eisini at skapa gjøgnumskygni í okkara handilsvirksemi og virðisketu, og tí eru vit fegin um at kunna boða frá teimum tiltøkum vit gera, sum eru til gagns bæði fyri tykkum, okkum og umhvørvið – tí tað loysir seg betur í longdini at selja vørur av góðari dygd, sum eru framleiddar við umhugsni fyri heilsu og umhvørvið.
Vit eru ein handilsketa og vit liva av at selja, men vit vilja gera tað við skili og góðari samvitsku. Vit vilja halda lív í smáu støðunum og røkka øllum Føroyum, og veita tænastuna har TÚ ert.
Hetta er danska ø-merkið fyri vistfrøði og má einans brúkast á vøru, sum kemur frá landbrúki, sum hava løggilding til vistfrøðiliga framleiðslu. Hetta merkið er tí tín trygd fyri, at danskir myndugleikar hava havt vørueftirlit, sambært EU reglum fyri vistfrøðiliga framleiðslu.
Kelda: altomkost.dk
Lyklarholið er almenna orkumerkið hjá donsku matvørumyndugleikunum, og er tín trygd fyri, at tað er spart uppá feitt, sukur og salt í vøruni. Vøran skal umframt hetta eisini lúka ávís krøv til innihaldið av kosttrevjum og fullkorni. Verið tí tilvitaði um at velja vøru við Lyklarholsmerkinum, tá ið keypt verður.
Kelda: altomkost.dk
Hetta merkið vísir, at tað er eitt høgt innihald av fullkorni í vøruni. Fullkorn mettar væl og er gott fyri sodningina. Ein kornkjarna er samansett av 3 pørtum: Fræhvíta (endosperm), skali (klid) og gróðrarkjarnu (kim). Tað er í skalinum og í gróðrarkjarnuni, at allar vitaminir og mineralir eru. Mjøl, ið er malið av heilum kjarnum, kallast tí ofta fullkornsmjøl. Almennu viðmælini eru, at eta minst 75 gram um dagin. Tað kann t.d. verða ein portión av havragrýni og 1-2 flísar av rugbreyði.
Kelda: altomkost.dk


text:
Nýggjasta
Fáið í lag virðiligar avtalur í friðartíð
Starvsmannafelagið varpaði í fyrru viku ljós á arbeiðsmarknaðarmál, har eitt av evnunum var verkfalsrættur og undantøk í verkfalsstøðu. Spurt varð, um verkfalsrætturin er ov víðgongdur, og um tørvur er á eini tryggari skipan og avtalum um undantøk í verkfalsstøðum. Spurningarnir eru kærkomnir, nú føroyingar seinastu árini hava upplivað, at bara nøkur fá verða útvald at kenna verkfalssviðan.
Fimm ár – og støðan óbroytt
Í januar 2018 sendi MEGD áheitan til táverandi samráðingarpartar um at finna eina loysn á verkfallinum.
MEGD gjørdi vart við, at støðan á brekøkinum var alt annað enn góð. Eisini varð víst á átalu í skuggafrágreiðingini til ST í 2014, at ongin lóg ella kunngerð tryggjar fólk, ið bera brek, tá ið verkfall er. Í frágreiðingini til ST varð víst á, at tað kom fyri, at fólk, ið bera brek, ið búgva á sambýlum ella vardum bústøðum, máttu flyta úr heimi teirra og heim til familju ella til størri eindir, tá ið verkfall var.
Nú eitt ár eftir áheitanina frá MEGD og fýra ár eftir skuggafrágreiðingina er støðan júst tann sama sum í 2014. Í møguligum komandi verkføllum fer søgan helst at endurtaka seg. Hugsandi er, at fólk aftur verða flutt úr heimi teirra, og at bara nakrir fáir útvaldir næmingar ikki sleppa í skúla.
MEGD virðir rættin hjá fakfeløgum at fara í verkfall. Tó eiga samráðingarpartar á arbeiðsmarknaðinum í friðartíð at finna avtalur, so ikki bara nøkur fá verða útvald, ferð eftir ferð, at kenna serliga verkfalssviðan.
Verja verkfalsrættin
Politikararnir við pallborðið hjá Starvsmannafelagnum vóru samdir um, at verkfalsrætturin skal varðveitast. Sagt varð, at politiska skipanin skal ansa eftir ikki at gera seg inn á fría verkfalsrættin hjá fakfeløgunum, tí tá verður støðið máa undan tí amboðinum, sum fakfeløgini hava at vinna sær økt rættindi.
Sjónarmiðið varð m.a. undirbygt við, at hóast alt hava partarnir á arbeiðsmarknaðinum altíð verið somikið at sær komnir, at tað ongantíð er hent nakað. Fakfeløgini hava víst ábyrgd í verkfalsstøðum, tí tey hava dugað ikki at sett lív og heilsu í vanda.
Havi hug at spyrja, um bíðað verður eftir eini vanlukku, fyri at avtalur kunnu gerast. Okkara áheitan er og verður: Fáið í lag virðiligari avtalur um verkfalsrætt og undantøk í verkfalsstøðu nú friðartíð er.


text:
Hans Andrias Kelduberg, reiðari á Thor, hevur boðað frá, at reiðaríið hevur ætlanir um at byggja nýggjan trolar fyri rækjutrolaran Ran, ið var seldur til Nigeria fyrr í ár. Kostnaðurin er 300 mió. kr.
Tað hevur annars verið nógv frammi, at nýggja fiskivinnulóggávan við tilfeingisgjøldum og uppboðsølu av rættindum/kvotum hevur forðað fyri íløgum í nýggj skip.
Spurdur, um grundarlag er fyri tí við uppboðssølu og tilfeingisgjøldum, er Hans Andrias Kelduberg avgjørdur.
- Nei, uppboðsølan skal vekk, og tað havi eg víst á fleiri ferðir.
- Einki nýtt skip kann dúva uppá eina uppboðssølu, men tað mugu langtíðar rættindi til um ein slík verkætlan við nýggjum skipi skal eyðnast.
Hans Andrias sipar til greinina hjá Bjarna Petersen, skipara á Arctic Viking, har víst varð á, at russar og norðmenn v. m. hava gjørt stórar íløgur í nýggj og framkomin skip, meðan føroyingar fiska við gomlum og ótíðarhóskandi skipum.
- Vit eru eftirbátar á fiskifeltinum. Vit hava ineffektiv skip og brúka alt ov nógva olju í mun til hvat kemur inn á dekkið.
- Tey nýggju skipini eru munandi effektivari og brúka minni olju, vísur reiðarin á.
- Nýggjar íløgur vera ikki gjørdar fyrrenn verandi fiskivinnuskipan er broytt, soleiðis at langtíðar loyvir eru á skipunum, so tey aftur kunna geva avkast.
- Um hetta ikki hendir skjótt, so doyr vinnan spakuliga burtur, og Føroyar fara at útflyta munandi minni.
- Tað er faktist óhugnaligt, hvussu skjótt tað gongur.
- Longu í ár er útflutningurin minkaður munandi, og tað kann elva til ávísar trupulleikar fyri landskassan, tí pengar mangla í til vælferð og annað, sigur Hans Andrias Kelduberg, reiðari á Thor, at enda.
Um tú veitst okkurt, sum VP ikki veit - skriva so til vp@vp.fo


text:
Skúlin
Kvívíkar skúli er ein 4 flokkaður skúli.
Skúlaárið 2019-2020 eru hesir flokkar saman:
- 1. árg.
- 2. og 3. árg.
- 4. og 5. árg.
- 6. og 7. árg.
Ymiskt tilfar
- Meginreglur
- Atferðarreglur í Kvívíkar skúla
- Umsókn um næmingafríloyvi
- Tilbúgvingarætlan
- Trivnaðarætlan (dagførd, 27.10.2017)
Heilsa
Skúlaheilsufrøðingurin hevur viðtaluhøli í skúlanum og sær næmingarnar eina ferð um árið. Tá verður hugt eftir sjón, hædd og vekt hjá børnunum, og hjá 1. og 7. flokki verða eisini hoyrn og litsansur kannað. Eisini verður tosað við næmingarnar um ymiskt viðvíkjandi heilsuni, trivnað og menning.
Heilsufrøðingurin hevur tagnarskyldu og skal hava samtykki frá foreldrunum, um hon t.d. ynskir at tosa við flokslæraran um skúlatrivnaðin hjá einum næmingi.
Foreldur og næmingar eru vælkomnir at seta seg í samband við heilsufrøðingin.
Hon eitur Susie Leo Guttesen og er at hitta á tel. 56 23 39.
Tannlæknaskipanin í Kvívíkar Sókn umfatar børn frá 0 ára aldur til tey fara úr 10. flokk. Tannlæknastovan er í Vestmanna skúla, og hevur tel. 42 41 67. Tannlæknin eitur Eyðbjørn Joensen.
Skúlabørn eru til kanningar tvær ferðir um árið - vanliga beint eftir heystferiuna og undan páskum. Børnini fáa fráboðan beinleiðis til heimini.
Hjá børnum í 4. flokki verður harumframt eisini kannað, hvussu tennirnar standa. Hetta verður gjørt av serfrøðingi, sum kemur á vitjan. Boð verða tá givin beinleiðis til heimini og umvegis skúlan.
Matpakkar
Teir flokkar, sum hava tímar aftan á døgurða, eta matpakkar sínar í skúlastovuni.
Bussskipan
Børn, sum búgva í Leynum og á Stykkinum, verða koyrd til og frá skúlanum.
Í Leynum fer bussurin frá skúlanum hvønn morgun og steðgar við bussskýlið á Stykkinum 5 minuttir seinni. Í Kvívík fer bussurin frá bussskýlinum. Tíðirnar eru í talvuni niðanfyri.
Meginreglan er, at bussurin fer úr Kvívík 5 minuttir eftir at ringt er út, men av tí at sami bussur hevur skúlakoyring til og úr Vestmanna, fer bussurin seinni einstakar túrar.
Um ivamál eru, so ber til at venda sær til kommununa á tel. 66 24 00.
Útleigan av skúlanum
Reglur í samband við útleigan av skúlanum
Skúlin kann leigast við at venda sær til skúlaleiðaran ella húsavørðin.
Gjald:
- Skúlastova: 100 kr.
- Klingran: 100 kr.
- Køk: 100 kr.
- Um leigað verður í ein dag: 400 kr.
- Fimleikarhøll: 100 kr.
- Svimjihøll: 300 kr.
Leigarin hevur ábyrgd av at lata hølini aftur í sama standi.
Søgan
Skipaður skúli kom til Kvívíkar í 1905. Katrin Samuelsen var lærarinna og skúli var hildin í bóndagarðinum uppi á Hellu.
Frá uml. 1855, vita vit at Kvívíks-Jógvan og Jóan Petur Gregoriussen (I.P.G) gingu oman í prestagarðin á Kirkjuteigi at læra (læna bøkur) frá V.U. Hammershaimb. Eisini vita vit um ein ferðalærara, sum hevði alla Norðurstreymoy, frá Vestmanna til norður í Sund.
Í 1907 var skúli bygdur í Kvívík. Karin Samuelsen var lærarinna.
1918-1939 var Jóhanna Jensen (f. Haraldsen) lærarinna. Var útlærd í Havn. Í hesum tíðarskeiði vóru eisini nógvir vikarar.
1939-1945 var Hjalmar Joensen (seinni Hátún) lærari.
1945-1950 var Símun Hansen lærari.
1950-1951 var Anna Elisabeth vikarur.
1951-1991 var Rólant Lenvig lærari.
Í 1956 var vikarur settur at hava hondarbeiði.
Í 1976 var nýggjur skúli bygdur. Tá blivu fleiri lærarar settir á skúlanum. Rólant Lenvig var settur sum fyrstilærari.
Í 1991 var Bjarni Heinesen settur sum fyrstilærari.
Í 2004 var byrjað at byggja afturat verandi skúla.
1. aug. 2012 var Høgni Warberg settur sum fyrstilærari.
Svimjihylurin er opin soleiðis:
Týsdag:
18:30-20:30 Vaksin
Hósdag:
16:00-17:00 Dreingir í skúlaaldri
17:00-18:00 Gentur í skúlaaldri
18:00-19:30 Smábørn og foreldur
19:30-20:30 Vaksin
Kostnaður:
Børn: 10 kr.
Vaksin: 20 kr.
Um áhugi er at leiga hylin, vinarliga ringi á tlf. 29 24 23.
Kostnaður er 300 kr. um tíman.


text:
Brævkassin
Tú & Eg Ráðgevingin hevur ein brævkassa. Her kunnu tit senda brøv um alt sum tit hava uppá hjarta.
Vit hava ráðgevar sum svara tykkara brøvum, og tryggja samstundis at einki stendur í brøvunum, sum kann avdúka hvør tað er sum skrivar.
116 111
Vit hava eisini eina telefonráðgeving. Tú kanst ringja til okkum gerandisdagar ímillum 10:00 og 15:00
Tað er tú sum avgerð hvat vit tosa um. Vit síggja ikki hvør tað er sum ringir.
Eg & Lívið
Eg & Lívið er ein síða har Barnabati hevur savna ymiskt kunnandi tilfar um mangt sum viðkemur børnum og ungum. Um tit ikki vita júst hvar tit skulu leita, so er eitt sjóneyka ovast í vinstra hornið, har tit kunnu skriva tykkara leitiorð. Um tit ikki finna at svar, so kunnu tit altíð skriva eitt bræv til Tú & Eg Ráðgevingina, ella ringja 116 111. Báðar tænasturnar eru heilt anonymar. Tað vil siga, at vit ikki síggja hvør tú ert.
Persónligir upplýsingar!
Alt sum verður lagt út á heimasíðuna hjá Barnabata verður lisið av einum vaksnum áðrenn. Vit taka allar persónligar upplýsingar burtur úr brøvum (Navn...
Hvør ráðgevur?
Teir sjálvbodnu ráðgevarnir, sum tú kanst tosa ella skriva saman við á Tú & Eg Ráðgevingini, eru vaksin yvir 25 ár. Tey arbeiða við børnum og ungu...
Nær kann eg ringja?
Tú & Eg Ráðgevingin svarar telefonini (116 111) hvønn dag ímillum klokkan 10:00 og 15:00. Her eru ráðgevar, sum sera fegnir vilja hjálpa tær. Tú k...


text:
Hugnaløtan fyri børn (6) - Koddakrígg - Jesus og illveðrið
Sending frá virknis- og tilhaldsstaðnum "Gloym meg ei" í Klaksvík.
______________________________
"Hugnaløtan fyri børn" er hvønn fríggjadag klokkan 16:00, endursent hvørt leygarkvøld klokkan 19:00 og hvønn týsdag kl.16.00.
Trýst á pílin omanfyri fyri at hoyra sendingina.
Meiningar og hugleiðingar ið verða bornar fram í sendingum á R7, umboða ikki meiningar, áskoðanir ella sjónarmið hjá leiðsluni í R7 Kringvarp.
Mest lisið í farnu viku
Útlendingar í føroyskari fiskivinnu
MYNDARØÐ: Brúgvin um Fossá latin Vestmanna kommunu
Vespureiðrið (124) - 14. okt 2019
Visit Faroe Islands fær nógvar kærur
Bourbon Offshore Norway til Føroya at útvega manning
Kurdiskur politikkari er helst dripin í Sýria
Nei, ikki sær hetta pent út !!!. Soleiðis ger man bara ikki
Rák (44) Kunstterapi, Fimm rytmu dansur og vaginalterapi
Fyrispurningur um hví vegurin til Hvalbiartunnilin skal hava so nógv sving
Viðhald frá Løgtingsins umboðsmanni
Tíðindi á R7 klokkan 16:00 og 20:00
Færri ferðafólk og fleiri gistingarhús
Samrøða: Høgni Hoydal, fyrrv. fiskimálaráðharri, um nýggja uppskotið til fiskivinnulóg
Fólk ilskast inn á líkasælu og vandalismu av listaverki
- Eg havi altíð havt fastan sess í kirkjuni
Metis - Øll sendingin - 15. okt 2019
Samrøða: Jacob Vestergaard, fiskimálaráðharri, um nýggja uppskotið til fiskivinnulóg
Samrøða: Annfinnur Garðalíð, formaður í Føroya Skipara- og Navigatørfelag, um nýggja uppskotið til fiskivinnulóg
USS DONALD COOK liggur á Runavík í dag
Avgerðandi munur á summardekkum, heilársdekkum og vetrardekkum
Elsebeth á vitjan hjá Bústøðum
Støðumynd av Eysturoyartunlinum 16. oktober 2019
Kelduvaðið - Tala: Poul Johan Djurhuus "Dópur" - Orðið: "Vitin stendur, hvat enn ið hendir"
Mary krúnprinsessa er vorðin ríkisfyristøðufólk
Samband
Postboks 226
FO-600 Saltangará


text:
Undir umrøðuni av løgmansrøðuni, brúkti Jørgen Niclasen ein stóran part av sínari talutíð upp á at umrøða hesi 600 óneyðugt settu fólkini í almenna sektorinum.
Nú hugsar tú sum er sjúkrarøktarfrøðingur, námsfrøðingur, hjálparfólk í barnagarði ella vøggustovu, tú sum er lærari ella heimahjálp:
Tað er væl ikki meg hann meinar við?? JÚ tá hann tosar um alment sett, so eru ikki 600 fólk sett í starv í landsumsitingini. Hetta snýr seg um øll, sum eru í starvi í tí almenna geiranum sum er: heilsuverkið, almannaverkið, skúlaverkið, barnagarðar og vøggustovur og øll komunalt sett og so sjálvandi øll sum eru sett í landsumsitingini.
Hetta er tykkum hann er úti eftir.
Tit umboðað yvirforbrúkið og oyðslið í Føroyum!
Tað eru tit, sum skulu standa fyri skotum, tá tað fer at svíða, sum Jørgen Niclasen so ofta hevur sagt.
Tað er ófatuligt, at tað er nakar sum ikki dugir at síggja andsøgnina í Fólkaflokkspolitikkinum:
Teir lova at bøta um vælferðina í Føroyum og samstundis hótta teir við hópuppsøgnum fyri at spara “oyðslumilliardina”, sum tey alment settu umboða.
Tori at leggja høvðið á blokkin uppá, at Fólkaflokkurin ikki fer at seta so mikið sum EIN eyka sjukrarøktarfrøðing, ikki EIN eyka námsfrøðing, ikki EITT eyka hjálparfólk ella nakran annan, um teir koma til.
Alt skal fara til skattalætta til hálønarbólkar!!
Signar P. Dam
Um tú veitst okkurt, sum VP ikki veit - skriva so til vp@vp.fo


text:
Serliga dálkandi burturkast – eisini kallað vandamikið burturkast - er burturkast, sum kann elva til dálking ella heilsuvanda, um tað ikki verður handfarið og burturbeint á rættan hátt. Slíkt burturkast kann eisini seta arbeiðstrygdina hjá innsavnarum og øðrum starvsfólki, sum arbeiða við burturkasti, í vanda. Tað er týdningarmikið, at vit øll hugsa okkum um, og skilja tað serliga dálkandi burturkastið frá øðrum burturkasti.
Tá tú skilur serliga dálkandi burturkast, er tað av stórum týdningi, at burturkastið:
Øll húsarhald í Føroyum fáa serligar posar, sum skulu brúkast til serliga dálkandi burturkastið. Posin er antin reyður við hvítum teksti á aðrari síðuni og klárur á hinari (IRF økið), ella klárur við bláum teksti (Tórshavnar kommuna). Sí mynd niðanfyri.
Býrt tú í IRF limakommunu, verður reyði posin til serliga dálkandi burturkast heitaður eftir tørvi. Tað merkir, at tann reyði posin skal setast saman við gráa posanum, tá tú ynskir, at hann skal heintast. Húskið fær tá ein nýggjan reyðan posa frá innsavnarunum í staðin.
Á ávísum bingjuplássum hjá IRF ber eisini til at sleppa av við reyða posan. Harumframt kann IRF heinta serliga dálkandi burturkast eftir avtalu.
Les meira her um skipanina við serliga dálkandi burturkasti, sum er galdandi í limakommunum hjá IRF. Um tú ivast í, hvussu tú skal skilja títt burturkast, so kanst tú ringja til IRF, tlf. 41 42 43.
Býrt tú í Tórshavnar kommunu hevur klári posin til serliga dálkandi burturkast bláu áskriftina “Vandamikið burturkast”. Posin verður útflýggjaður tvær ferð um árið, í apríl og í oktober, saman við rulluni til vanligt húsarhaldsburturkast. Posin verður heintaður eftir tørvi, sum merkir, at tú kann seta hann við stativið til vanligt rusk, tá tú vil sleppa av við hann. Tú kanst eisini sjálv/ur lata posan inn á Endurnýtsluni á Hjalla, í Kollafirði og í Nólsoy.
Les her faldaran "Vit skilja!" um, hvussu burturkast skal skiljast í Tórshavnar kommunu. Um tú ivast hvussu tú skal skilja títt burturkast, kanst tú ringja til Endurnýtsluna á Hjalla, tlf. 30 20 40.
Um serliga dálkandi burturkast av misgáum verður burturbeint sum húsarhaldsburturkast og tískil fer í ovnin, er vandi fyri, at dálkandi og heilsuskaðilig kemisk evni koma út í umhvørvið. Dálkandi og vandamikil kemisk evni verða ofta als ikki, ella sera seint niðurbrotin. Metal, sum t.d. kyksilvur og blýggj hvørva ongantíð. Dálkandi kemisk evni kunnu eisini vera eitrandi, og tey kunnu hópast upp í plantum og djórum. Les meira her um kanningar av dálkandi evnum í føroyska umhvørvinum.
Dálkandi burturkast, sum verður savnað inn í Føroyum, verður sent til góðkendar móttakarar uttanlands, oftast til Kommunekemi í Nyborg, sum viðgerð burturkastið á skynsaman hátt. Í Nyborg verður ein stórur partur av serliga dálkandi burturkastinum brendur í serligum ovnum, egnaðir til slíka brenning. Nakað av serliga dálkandi burturkastinum verður tyrvt og nakað verður endurnýtt.
Keldur: www.irf.fo og www.torshavn.fo


text:
Góð ráð til tín, ið keypir fyrstu ferð
Hvar vilt tú búgva, hvussu stórt skal tað vera, og hvat hevur tú ráð til? Hesar og nógvar aðrar spurningar hevur tú helst, tá ið tú skalt keypa tín fyrsta bústað. Ein nýggjur heimur letur seg upp, har nógv er at seta seg inn í og taka støðu til.
Tosa við bankan um prísin
Tað er eitt gott hugskot at tosa við okkum so tíðliga í tilgongdini sum gjørligt. Á tann hátt finnur tú skjótt útav, hvat letur seg gera, og hvussu nógv tú kanst keypa fyri. Vit kunnu geva tær eina góðkenning til at keypa fyri eina ávísa upphædd, so tú veitst, hvørjum húsum - og hvørjari príslegu - tú kanst byrja at hyggja eftir.
Hvussu vilt tú búgva?
Ger tær greitt, hvønn tørv tú hevur. Ynskir tú tær eini hugnalig hús í miðbýnum, ella kundi tú hugsað tær útsýni í einum friðarligum umhvørvi? Gamalt ella nýtt, stóran hava ella gott pláss til ein stóran bilskúr?
Tað er skilagott at hyggja at fleiri ymiskum bústaðum. Á tann hátt fært tú betri yvirlit yvir bústaðarmarknaðin, prísstøðið, og tú fært høvi til at vitja fleiri býarpartar ella bygdir.
Brúka húsameklara
Leita á netinum og fá eina hóming av, hvat tú hevur møguleika fyri at keypa. Ofta fært tú meira fyri pengarnar uttan fyri høvuðsstaðarøkið. Fylg við á heimasíðunum hjá húsameklarar, t.d. Skyn. Tað er ofta vegurin til at varnast nýggju bústaðirnir fyrst. Bílegg eina framsýning, hygg at bústaðinum og far ein túr í grannalagnum. Um alt er, sum tað skal vera, og kenslan er góð, far so víðari við keypinum.
Gev boð
Halt høvdið kalt, hóast tað kann verða ringt, tá rætti bústaðurin stingur seg upp. Set teg í samband við tín ráðgeva, sum kann hjálpa tær at taka røttu avgerðirnar í avgerandi fasuni. Gev eitt boð upp á bústaðin, men fyrireika teg eisini til, at onkur annar møguliga bjóðar hægri.
Undirskriftin
Gongur alt sum tað skal, eru tit klár til at skriva undir. Handilin er bindandi, tá seljarin eisini hevur skrivað undir. Men minst til at taka fyrivarni fyri endaligu góðkenningini frá bankanum.
Iðranarrættur
Tú kanst angra keypið næstu seks gerandisdagarnar – men tað kostar 1% av keypsupphæddini at nýta iðranarrættin, ið verður goldin til seljaran.


text:
Greinar hjá Jóhan Heri Joensen
Røðan hjá Harry Benjaminsen
Harry Benjaminsen av Toftum helt tí einu røðuna á 1. majdagshaldinum.
Góðu áhoyrarar gott verkafólk.
Eg følið tað sum ein stóran heiður at fáa møguleika, til at siga nøkur orð á hesum 1.maj dags haldið i Fuglafirði …
Flaggið í litum og list
Flaggið í litum og list
Merkið er okkara flagg. Tað hevur hvítan dúk, bláa rond og reyðan kross. Hóast tað í sjálvum sær er steindeytt, livir tað í okkara sinni, sum eitt livandi fyribrigdi og boðar …
Knýtir økið saman
Knýtir økið saman
Samstundis sum Norðoyatunnilin lat upp byrjaði nýggj bussleið millum Fuglafjørð og Klaksvík. Leið 410 koyrir frá morgni til myrkurs.
Nú er laga manni hjá fuglfirðinum at fara til Klaksvíkar, ella hjá klaksvíkingum at koma …
Flaggrøða
Flaggdagsrøðan í Fuglafirði, 25. apríl
Í dag kl. 15:00 varð Flaggdagsrøða hildin á økinum við
Bókasavnið.
Røðari var Sólfinn Hansen úr Klaksvík.
Lesið røðuna, og
síggið myndir frá flaggdagshaldinum…
Góðu fundarfólk, háttvirda
samkoma!
Fyrst av øllum fari eg at takka fyri heiðurin, sum …
Ásvør fekk heilsan frá drotningini
Ásvør fekk heilsan frá drotningini
Fríggjadagin varð skipað fyri samkomu í skúlanum í samband við, at Ásvør Thomsen hevur starvast sum skúlavikarur í 50 ár.
Skírisdag eru liðin 50 ár síðani Ásvør Thomsen byrjaði sum læraravikarur í …
Atlantic Online setur ferð á
Atlantic Online setur ferð á
Í longri tíð hevur leiðslan í Atlantic Online haft ætlanir um, at gjøgnumføra eina modernisering, har Internetkundin fekk meira fyri
peningin.
Í hesum sambandi hevur Atlantic Online nú gjørt eina avtalu við Internetfelagið …
Framtíðin hjá ÍF er á Kambsdali
Framtíðin hjá ÍF er á Kambsdali
Ætlanini hjá býráðnum at gera skýli til 550 áskoðarar við vøllin í Fløtugerði er tødnað niður í 350 sitipláss á bakkanum, og samstundis eru pengar fluttir til stadionætlan á Kambsdali.
550 …
Hevur tú eina meining?
Hevur tú eina meining?
Í nýggjum teigi á heimasíðuni ber nú til hjá tær at koma við tínari meining um viðurskifti, ið liggja tær á hjarta. Í teiginum “Eg meini tað!” kanst tú siga tína hjartans …
P/F Sandgrevstur víðkar flotan
Reiðaríið Sandgrevstur hevur fingið sítt fjórða skip. Talan er um eitt 40 ára gamalt skip, keypt úr Norra.
P/F Sandgrevstur hevur keypt fraktbátin Fame úr Norra. Skipið hevur áður siglt við fóðri í Norra, men nú …
Nýggj heimasíða
Nýggj heimasíða í broyttum sniðið.
Heimasíðan er frá byrjanini ætlað sum ein portalur fyri alt virksemi í Fuglafirði, hettar er tó treytað av, at síðan verður vitjað og at:
fólk, feløg og fyritøkur eru áhugaði at hjálpa …
Jógvan Ingvard Olsen í løgtinginum
Klokkan 14 í dag avdúkaði Hergeir Nielsen, løgtingsformaður, ein málning av Jógvani Ingvard Olsen, fyrrverandi løgtingsmanni, landsstýrismanni og løgtingsformanni.
Jógvan Ingvard Olsen sat á løgtingi í samfull 28 ár, árini 1970-1998. Hann sat í landsstýrinum við …


text:
Tað eydnaðist at vinna tann týðandi dystin móti Monaco í EM-kappingini fyri smátjóðir í talvi í Andorra í kvøld. Tað endaði 2½-1½ til Føroyar.
Veteranurin John Rødgård gjørdist sigursharri í dystinum. Hann vann á fjórða borði í drúgvasta talvinum í kvøld. Í eyðkendum lagi putlaðist hann væl og leingi í javnari støðu, og hegnisliga gagnnýtti hann ein optiskan fyrimun til fulnar í torførum endatalvi. Flott John!
Á hinum borðunum endaði alt javnt. Helgi Dam Ziska møtti stórmeistarnum Igor Efimov, sum hevur 2400 í rating. Hann er upprunaliga úr Georgia, men hevur eisini umboðað Italia, men hevur nú í nøkur ár búð í Monaco. Við svarta fólkinum eydnaðist ikki Helga at fáa veruligt bit í nakrastaðni, og so fjaraði av til eina heilt javna støðu.
Høgni og Rógvi høvdu javnlíkar ímóti sær á øðrum og triðja borði. Her ráddi fyrst og fremst um at halda javnvágina og dúva uppá, at vit kundu vinna á fyrsta ella fjórða borði. Í so máta gekk tað upp.
Finalan nærkast
Trý umfør eru nú eftir í kappingini. Telvað verður í morgin, fríggjadagin og leygardagin aftrat. Støðan í kappingini er nú henda (tvey stig fyri vunnan dyst, eitt fyri javnleik).
1. Andorra 12 stig
2. Føroyar 11
3. Kýpros 10
4. Monaco 9
5. Luksemburg 7
6. Malta 5
7. Liktinstein 3
8. Jersey 2
9. Guernsey 1
10. San Marino 0.
Oddaliðini Føroyar og Andorra møtast í síðsta umfari leygardagin. Andorra - við tveimum stórmeistarum - hevur vunnið allar dystir higartil. Dysturin millum Føroyar og Andorra kann nú fara at gerast ein beinleiðis finala í kappingini.
Føroyar telva í morgin móti Malta og fríggjadagin móti Kýpros. Tað er ógvuliga umráðandi at vinna báðar dystirnar. Kýpros hevur staðið seg væl og kann fara at gerast okkum stríggin mótstøða. Andorra hevur Jersey og Monaco eftir umframt Føroyar.
Eftir sjey umfør er úrtøkan hjá føroysku telvarunum henda:
Helgi Dam Ziska 4/5
Høgni Egilstoft Nielsen 4/5
Rógvi Egilstoft Nielsen 3½/5
John Rødgård 4/5
Silas Eyðsteinsson 3/4
Dystirnir í morgin byrja klokkan 15.00. Fylgjast kann við leik fyri leik á netinum.
Leinkið er: trýst her
Um tú veitst okkurt, sum VP ikki veit - skriva so til vp@vp.fo


text:
Seinastu dagarnar hevur kjakið um svenska veðurlagsaktivistin, Greta Thunberg verið heitt.
Nógv eru samd og stuðlandi, meðan onnur eru ósamd.
Soleiðis vil so vera óansæð, men fleiri hava nýtt høvið til at brúka hennara aspeger-diagnosu ímóti henni, og kalla hana fyri sinnissjúka, svaka, óstabila og onnur ógrunnað uppáhald, tí hon hevur eina sálarlig diagnosu.
Hetta vil Sinnisbata harliga vísa á ikki er rætt.
Diagnosur eru arbeiðstól hjá fakfólki, men skulu als ikki brúkast sum vápn frá vanligum fólki.
Tað er í lagi at vera ósamd, men skeivt at brúka diagnosur ímóti fólki, heldur enn at brúka veruligar grundgevingar.
Sjálv sigur Greta, at hon sær sína diagnosu sum ein fyrimun heldur enn eina forðing.
Tað vilja vil fegin stuðla undir, at tað kann vera møguligt.
Øll hava rætt til at siga sína meining, eisini børn - við ella uttan eina diagnosu!
/Sinnisbati
Um tú veitst okkurt, sum VP ikki veit - skriva so til vp@vp.fo


text:
Ludwig van Beethoven
Ludwig van Beethoven (doyptur 17. desember 1770, deyður 26. mars 1827) var ein týskur komponistur og pianistur. Hann er ein av teimum mest týðandi týsku tónasmiðjunum og tann tónasmiðurin, ið hevur havt størstu ávirkan á menningina av týskum kompositiónstónleiki eftir 1800. Hansara best kendu komposisjónir eru nýggju symfoniir, fimm klaverkonsertir, 32 klaversonatir og 16 strúkikvartettir. Harumframt komponeraði hann kamartónleik, kórverk og sangir.
Beethoven varð føddur i Bonn, sum var høvuðsstaður í Kurfúrstadøminum Köln í tí Týsk-rómverska ríkinum. Beethoven vísti at hann hevði góðar tónleikagávur longu sum smádrongur og fekk undirvísing av pápa sínum, Johann van Beethoven, og av Christian Gottlob Neefe. Hann búði tey fyrstu 22 árini í Bonn, síðan flutti hann til Wien, har hann byrjaði tónleikastudiir hjá Joseph Haydn. Í Wien uppnáddi hann skjótt at fáa viðurkenning sum opnåede klavervirtuos. Hann búði í Wien til sín deyða. Umleið ár 1800 versnaði hoyrn hansara, og tey seinastu tíggju árini av lívinum var hann nærum heilt deyvur. Hann gavst við at stjórna orkestrum og við at geva almennar konsertir, men bleiv tó við at komponera tónleik, nógv av hansara best umtóktu verkum eru frá hesi tíðini.
VerkRætta
Meðan verk Beethovens frá hansara ungdómstíð hoyra til wienklassicismuna og hava felagstrekk við verkini hjá Mozarts og Haydn, so kunnu hansara seinnu verk sigast at vera ein yvirgangur millum wienklassicismuna og romantikkin. Hansara yvirlit yvir verk inniheldur eitt nýggju symfoniir, fleiri orkesturuvertyrir, 5 pianokonsertir, 1 violinkonsert, 32 pianosonatir, 10 violinisonatir, fleiri kamartónleikaverk (eitt nú 16 strúkikvartettir, pianotrioir og operaina Fidelio.
Størsti týdningur Beethovens liggur í hansara symfonisku verkum, sum longu í Eroica'ini umdefinerar tónleikaformin, læt upp fyri ríkari instrumentering og fyri tað tíðarskeiðið, ógvusliga dynamikkin, harumframt stakk hansara tónleikur út í kortið hvønn veg ið komandi ættarlið út skuldu fara í framtíðar symfonium. Hareftir noyddust øll symfonisk verk finna seg í at verða samanborin við verk Beethovens:
- Symfoni nr 1 C-dur op.21 (1799-1800, fyrstu ferð framført 1800)
- Symfoni nr 2 D-dur op.36 (1801-1802, fyrstu ferð framført 1803)
- Symfoni nr 3 Ess-dur "Eroica" op.55 (1803, fyrstu ferð framført 1805)
- Symfoni nr 4 B-dur op.60 (1806, första uppförande 1807)
- Symfoni nr 5 c-moll "Lagnusymfoniin" op.67 (1807–08, fyrstu ferð framført 1808)
- Symfoni nr 6 F-dur "Pastoralsymfonin" op.68 (1808, fyrstu ferð framført 1808)
- Symfoni nr 7 A-dur op.92 (1811-12, fyrstu ferð framført 1813)
- Symfoni nr 8 F-dur op.93 (1812, fyrstu ferð framført 1814)
- Symfoni nr 9 d-moll op.125 til Schillers ode An die Freude (1823–24, fyrstu ferð framført 1824)
- Wellingtons Sieg op.91 (Slagsymfoniin)


text:
Sminkað fíggjarlóg
17. november 2015
Tann 28. mars í ár hevði Útvarpið samrøðu við Kristinu Háfoss, umboð fyri Tjóðveldi í fíggjarnevndini. Evnið í samrøðuni vóru fíggjarkarmarnir fyri 2016.
Í samrøðuni segði Kristina Háfoss millum annað soleiðis: ”Henda samgongan hevur inntøkuført framtíðar pensjónsskattainntøkur við at forskatta pensjónir. Fyri 2016 liggja tær nokk uppímóti eini 300 mió. Tað eru inntøkur, sum ikki vóru, áðrenn hendan samgongan tók við. So hevði mann ikki havt tær við í her, so hevði hallið jú verið munandi størri. So eisini tað er við til at sminka tað veruligu støðuna.”
Kristina Háfoss vildi við øðrum orðum siga føroyingum, at tá vit hyggja eftir úrslitinum hjá landskassanum, so skulu vit trekkja inntøkurnar frá pensjónsskattinum frá samlaða úrslitinum. Ikki fyrr enn tá síggja vit tað veruliga úrslitið.
Sminkan er har enn
Nú situr sama Kristina Háfoss sum fíggjarmálaráðharri, og í hesum døgum hoyra vit hana rópa eitt rungandi hurráróp, tí tað hevur eydnast við eitt sindur av snildi at fáa hallið á fíggjarlógini burtur.
So er spurningurin: Er tað við teimum knøppu 300 mió. krónunum í sminku, ella er tað uttan sminku? Og svarið er, at tað er við sminku.
Hvussu ber tað so til, at sminkan ikki skuldi teljast við í mars, tá hon kortini telur við í november?
- Ella fyri at brúka orðini hjá Kristinu Háfoss: Veruliga úrslitið er knappar 300 mió. krónur í undirskoti.
Helgi Abrahamsen
RN
Aftur


text:
Orð: Heri Nolsøe
Lag: Jóhannus á Rógvu Joensen
Í heimin eg kom á livandi veingjum,
her lívið tað streymar heitt nú í mær,
fannirnar allar bráðnaðar burtur,
skýggini horvin og sólin hon sær.
Um morgunin huldur liggur í myrkri,
er dagurin skínandi innan í mær,
eg hoyri alt lívið vaknar og rørist,
og suðið frá havinum brúsar mót mær.
Úr berginum hoyri eg fuglarnar syngja,
sum boða frá bylgjandi lívi og vón,
fløvandi tankar fyri mær birtast,
hvør dagur er gáva av dýrari tíð.
Eg ongantíð síggi teg – sum tú sært meg,
men kenni um kjálkan mjúkasta vind,
sveipað er burtur náttin og myrkið,
mót hæddunum fari um ovasta tind.
Eg ongantíð síggi teg – sum tú sært meg,
men kenni um kjálkan mjúkasta vind,
sveipað er burtur náttin og myrkið,
mót hæddunum fari um ovasta tind.


text:
Um tú ynskir tað, kunnu vit ansa eftir, nær olja skal koyrast á. Ein avtala við okkum um hesa skipan virkar tí eisini sera væl saman við eini lagaligari hitakontu.
Eitt sindur um stigdagaskipanina
Ein stigdagaskipan er ein háttur at rokna seg fram til, nær olja skal latast á tangan aftur næstu ferð. Neyðugt er tí at vita tangastøddina, árligu nýtsluna, og so veðrið, sum verður kannað hvønn dag í árinum, innlisið alt eftir hita/kulda, vindi/regni, t.v.s. at jú kaldari og vindsamari veðrið er, jú størri er ársnýtslan, og so telur skipanin fleiri sokallaðar stigdagar fyri at framrokna, nær næsta oljuáfylling skal vera.
Hetta er ein skilagóður háttur at nýta, og kundin sleppur við hesum frá at hugsa um oljuáfyllingarnar.
Hitakonta
Ein hitakonta hjá okkum er ómaksleys at rokna við og skynsom fyri húsarhaldið
Tað ber til at leggja allar oljuútreiðslur saman, eisini gjald fyri hitaskipanina, soleiðis at eitt fast mánaðargjald verður útroknað at gjalda. Girukort verða send við ætlaðari upphædd, útroknað frá ársnýtslu og oljuprísi. Henda upphædd verður regulerað tvær ferðir um árið – í januar og juli, tá eisini kontuavrit verður sent saman við nýggjum girukortum.
Ein hitakonta er rentufrí, tá skuld uppstendur, men harafturímóti verður renta – svarandi til bankarentu – tilskrivað, tá ogn er á kontuni.


text:
Filmsbrotið niðanfyri er frá Facebook-síðuni hjá Barnabata.
Barnabati sigur soleiðis um filmsbrotið:
Happing er ein samfelagsligur trupulleiki, ið rakar umleið 2000 børn og ung hvørt ár, og talið av teimum sum happa er munandi størri.
Hevur tú ongan at tosa við, so eru vit her og til reiðar at hjálpa tær. Vitja heimasíðuna hjá Barnabata. Her kanst tú tosa við Tú & Eg Ráðgevingina. Tær nýtist ikki at siga hvør tú ert.
Sjónbandið er framleitt í samstarv við Rummelighed org.
Boðini Barnabati hevur nýtt, eru frá kanningini "Happing í fólkaskúlanum 2015" hjá Mentamálaráðnum, frá Ask fm og við loyvi frá børnum, og foreldrum teirra, sum hava ringt til Tú & Eg Ráðgevingina.


text:
Ambitióninar at minka útlátið við 45% til 2030 og at hetta skal verða heilt burtur í 2050 kunnu tí sigast verða meira enn bara eitt sindur ivasamar og optimistiskar.
Orkudeildin umrøður at skiftið til grøna orku skal ganga nógv skjótar enn vit hava sæð og fleiri átøk skulu setast í verk við avtøku av mvg á hitapumpur, elbilar og vetnisbilar, og vit stutt sagt slettis ikki hava stundir at bíða eftir politikkarunum, ið heldur ikki farna 4-ára valskeið megnaðu at fáa samtykt eina nýtiliga náttúrufriðingar- og margfeldislógávu.
Orkudeildin umrøður at vit skulu hava 30 vindmyllur upp næstu 10 árini, og alneyðugt verður við milliarda íløgu í pumpuskipanir til at goyma vindorku, ið ikki fæst til gagns tá eingin brúkari er tøkur t.d. á náttartíð.
Orkudeildin hevur trýst hart á at fáa vindmyllur upp í Suðri og at byrgja upp fyri Ergidal so hann kan nýtast til orkugoymslu.
Tað kann tykjast rættuliga ógvusligt at oyðileggja Ergidal og sermerktu náttúruna í økinum, har fornar leivdir finnast, og sum kanska kann sigast at verða eitt av fyrstu búplássum í landinum – og ikki taka atlit til siðsøgu, friðingar og náttúrumargfeldnið.
At einki annað enn vindorka og pumpuskipanir er á skránni hjá Orkudeildini kann sýnast heldur veikt og mangulfult tá vit hava fleiri aðrar varandi orkukeldur at dúva á, næst at spurningur kann setast hvar vetnið skal koma frá til umrøddu vetnisbilar. Vit fáa tørv á vetni til annað enn bilar, og verður einki brennievni til skipaflotan, verður skjótt øskukalt. Tí kann spurningur setast hvussu skilagott tað er at brúka milliardir til pumpuskipanir heldur enn til vetnistøkni – ið bæði veitir ravmagn til hitapumpur og bilar og ikki minni brennievni til skip og flutningsførð.
Einki verður nevnt um sjóvarfallsorku, alduorku ella sol- og dagljósorku, og einki verður nevnt um orkusparingar á verandi fossilu veiting til hús og bygningar.
Aldu- og sjóvarfallsorkan er í tøkniligari menning, meðan sól- og dagljósorka til upphiting og ravmagn er ment stórliga samstundis sum kostnaðurin er drasslaður niður.
Vit hava fingið eina bygningskunngerð, BK17, sum hon nevnist, og har ásett er eitt hægsta mark fyri orkunýtslu til upphiting og heitt vatn. Fyri sethús á t.d. 100m2 er mest loyvda orkunýtslan 9100kWtimar um árið. Fyri sama hús í t.d. Danmark er talan um 4.000kWtímar. BK17 umrøður at orkukravið fyri 2018 kann verða sett niður til 72kWtímar, tó at hetta krav ikki enn er komið undan kavið frá Landsstýrinum. Vit eru skjótt ávegis til 2020, og uttan at nakað hert krav er kunngjørt.
Sól- og dagljós ortkutøkni er tøk á marknaðinum og klár at seta upp á tekjur og at binda í el-mátaran í sethúsum. Um eini sethús montera 100m2 av sól- og dagljósmembrani á tekjuna kunnu framleiðast 6.600kWtímar ravmagn um árið, og mest summarhálvuna tá lítið er av vatni og eisini av vindi.
Um vit siga at 2.000 tekur í Suðuroy hvør fáa sett upp 100m2 av sól- og dagljósorku, er talan um góð 3MW hvønn tíma...just tað sum Vágsverkið við 2,81MW og verkið í Botni við 0,18MW framleiða í løtuni.
Umrødda 100m2 sethús hevur her sum dømi eina hitapumpu á COP 3,5 og eru væl bjálvað og tætt og brúkar 40kWtímar/m2 um árið til upphiting og heitt vatn. Ravmganstørvurin verður 1.140kWtímar um árið og verður restin av ravmagnsframleiðsluni frá teim 100m2 sól- og dagljósmembrani góðar 5.460kWtímar um árið.....ella ájavnt við tørvin til komfýr, kuldaskáp, ljós, sjónvarp og teldur o.a.
Ein kann tí spyrja um Orkudeildin á Umhvørvisstovuni ikki er í so skjót og óumhugsin at leggjast eftir at oyðileggja náttúruperluna í Ergidali, heldur enn at koma við einari breiðari lysing ella heildarætlan fyri komandi áratíggju, har øll atlit verða tikin við – bæði viðvíkjandi nátturuvernd, tryggjan av lívfrøðiliga mergfeldnið og tryggjan av siðsøguni – okkum og komandi ættarliðum til miklan sóma, og ikki minni at lýsa hvar okkara fiskiskip og flutningsførð á sjónum eru stødd í tøkniliga framburðinum at fáa til vega reina og varandi orku.
Eg havi áður lisið orkuálit frá Oljumálaráðnum, seinri Jarðfeingi, og nú Orkudeildini á Umhvørvisstovuni – men síggi enn so at siga onga framgongd og litið fakliga væl undirbygdar áskoðanir og ætlanir.
Vónandi kann eitt nýtt landsstýri og meira fakliga køn og dugnalig fólk manna nýggj størv, tí tað sum hevur verið lagt fram farnu fyra árini er átaluvert og fyri ikki at siga undir alt lágmark.
Og tað sama kann sigast um arbeiðið hjá Orkudeildini á Umhvørvisstovuni.


text:
Luttøka á heimsins størstu ráðstevnu fyri spælmenning, Game Developers Conference í San Francisco, stendur upp á spæl, tá tiltakið FT GameJam 2018 fer av bakkastokki 28. september.
Í døgunum 28.-30. september verður FT GameJam 2018, og hesa ferð verður tiltakið bæði størri, betri og stuttligari enn undanfarin ár. Tiltakið verður í nýggjum sniði, karmar verða endavendir, og vinnarin fær køna ráðgeving at víðarimenna telduspælið, sum vinnarin ber á borðið.
– Í ár er visjónin at fáa stóra gjøgnumbrotið á alheimsmarknaðinum, sigur Bjartur Nolsøe, stjóri í Íverksetarahúsinum, og staðfestir, at hóast fleiri føroysk telduspøl eru ment seinastu árini, so væntar framvegis tað heilt stóra gjøgnumbrotið.
At tiltakið verður í nýggjum sniði kemst millum annað av, at føroyska KT-vinnan er ein dyggur stuðul.
Í ár verður tiltakið stuðlað av Nema, Klintra, Elektron, Formula og Føroya Tele, og harumframt gera Fonn Flog og Atlantic Airways tað gjørligt hjá fyriskiparunum at senda vinnandi bólkin á eina spennandi ferð til San Francisco í mars 2019, har luttøka á heimsins størstu ráðstevnu fyri spælmenning, Game Developers Conference, stendur fyri framman.
– Í ár fáa luttakararnir eisini atgongd til karmar, sum stuðla undir tilgongdina at framleiða eitt telduspæl. Tað krevur dugnaliga vitan og fleiri ymiskar fak- og førleikar, sigur Bjartur Nolsøe og nevnir millum annar forritarar, grafikarar, søguskrivarar, teknarar, málarar, ljóðsnillingar, tónleikarar og annars fólk við einum sunnum áhuga fyri spælmenning.
Tað verður lagt upp til eitt brak av einum tiltaki, sum Íverksetarahúsið skipar fyri í samstarvi við Føroya Tele. Tiltakið er ókeypis.
Tilmelding á iverksetan@iverksetan.fo
Les meira um FT GameJam her:
- http://www.iverksetan.fo/ft-gamejam-2018-i-nyggjum-snidi/
- http://www.iverksetan.fo/ft-gamejam-2018-okeypis-verkstova-vid-lindu-randazzo-fra-house-on-fire/


text:
Seinastu nógvu árini hevur verið arbeitt miðvíst við at bøta um trygdina hjá teimum ferðandi á landsvegunum, bæði við at minka um vandan fyri óhappum og minka um avleiðingarnar av teimum. Aðalmálið við ferðslutrygdararbeiðinum er nullhugsjónin, ”at eingin skal doyggja ella koma álvarsliga til skaða í ferðsluni”. Hetta hevur eisini givið góð úrslit, men talan er samstundis um eitt arbeiði, ið áhaldandi má vera høgt raðfest fyri at fyribyrgja, at talið á ferðsluóhappum aftur fer at hækka.
- Á Landsverki fegnast vit um at vera við í hesum átaki hjá Ráðnum fyri Ferðslutrygd. Okkara uppgáva í hesum sambandi er at mála vegaskeltir fyri mest loyvdu ferð, sum er 80 km/t, niður á sjálvan vegin. Vit eru rættiliga spent at síggja, hvussu tiltakið fer at hepnast, sigur Gunn Møller, sivilverkfrøðingur á Deildini fyri Infrakervi á Landsverki.
Í sambandi við átakið “Halt hámarksferðina, okey?” hevur Landsverk valt 6 støð kring landið, har vegaskeltir við hámarksferðini “80” verða málaði niður á landsvegin. Støðini eru vald eftir, hvar bilar vanliga koyra ov skjótt, og har títtleikin av óhappum er lutfalsliga stórur. Við Áir koyra til dømis 66 prosent av øllum bilunum 80 km/t og skjótari. Á hesum sama vegateini, sum bert er eitt dømi, henda eisini fleiri ferðsluóhapp.
- Tá vit siga ov høg ferð, merkir tað ikki altíð at koyrt verður nógv skjótari enn hámarksferðin loyvir. Kanningar í Danmark vísa, at 62 prosent av deyðsvanlukkunum har ferðin var ein avgerandi orsøk, koyrdu bilarnir bara eitt vet skjótari enn mest loyvdu ferð, sigur Gunn Møller.
Í okkara grannalondum er ov høg ferð úti á landsvegunum sostatt eisini ein stórur trupulleiki, sum arbeitt verður við at fáa bilbugt við. Í Noregi hava tey seinastu árini arbeitt miðvíst við at fáa bilførarar at seta ferðina niður, og hetta hevur eydnast sera væl. Miðalferðin á 80 km/t vegi er lækkað úr 79,3 km/t til 75,9 km/t yvir 14 ár, og tað eru serliga tey, ið hava koyrt alt ov skjótt, sum hava lætt um trýstið á speedaran. Í Føroyum er miðalferðin 81,8.
Fer hetta átakið um at halda hámarksferðina at broyta nakað, og fer nýggja slagið av vegaskeltum at roynast væl, er tað ikki óhugsandi, at slík vegaskeltir framyvir verða ein vanlig sjón á landsvegunum.


text:
Fólkaheilsuráðið skipaði fyri
Rørslufagnaði fyri fyrstu ferð í Havn í fjør, og í ár hevur Rørslufagnaðurin
umframt í Havnini, eisini verið í Vági og Sunda kommunu fyri fyrstu ferð.
Tað er fantastiskt at síggja,
hvussu tiltakið verður móttikið kring landið. Sunda kommuna var í dag vertur
fyri Rørslufagnaðin í samstarvi við Fólkaheilsuráðið við verkætlanini ABC fyri
sálarliga heilsu. Eini 400 fólk vóru savnað til eina fagnaðarløtu við Margáir.
11 bygdir eru í Sunda kommunu, og
tí var gott at síggja børn og ung úr øllum dagstovnum og skúlum, vaksin og
eldri borgarar úr ymiskum bygdum savnað á einum stað til hetta nýggja tiltakið,
ið leggur dent á at røra seg saman við øðrum á ein stuttligan, meiningsfullan
og litríkan hátt. Hóast veðrið ikki var av tí besta, var hetta ikki ein forðing
fyri góðari undirtøku.
Fólk møttust til eina undirhaldandi
upphiting við Bárði Persson og trimum frískligum dansarum í ABC litum, og Heðin
Zachariasen borgarstjóri helt talu. Síðani taldi øll fjøldin saman upp í tíggju
til Heðin Zachariasen klipti bandið og fagnaðargongan kundi byrja.
Sólin kagaði fram og lagið var
gott á luttakarunum, tá gongan fór gjøgnum Streymnes og Hvalvík við
borgarstjóranum við hátalara á rygginum, sum spældi frískan og góðan
dansitónleik. Gongan endaði aftur við Margáir, har fólk savnaðust og kundu
njóta frukt, kaffi og te til nøkur góð løg við Signar í Homrum.
Á ítróttarøkinum royndu luttakarar judo, sansibana,
fótbólt, togtogan, frídans við ABC dansarum og spældu við ABC krabbagággur og
skrivaðu ABC ynski, um okkurt gott ein vildi gera fyri seg ella onnur. Hóast
veðrið tá bjóðaði bæði kavaæl og sól, vóru luttakararnir sera virknir í øllum,
sum fór fram.
Nøkur børn vórðu spurd, hvat tey hildu um
Rørslufagnaðin: “Mega gott tiltak. Nógv stuttlig spøl og mega kul gonga. Hetta
skal vera skjótt aftur! Tað skal vera aftur 100 túsund prosent!
Eitt ABC tiltak
Rørslufagnaðurin er ein liður í
verkætlanini ABC fyri sálarliga heilsu, ið er ein verkætlan, sum leggur dent á
at styrkja sálarligu heilsuna hjá føroyingum, við at vera virkin á ymiskan
hátt, vera partur av einum felagsskapi og luttaka í virksemi, sum gevur meining
fyri ein. Sigast kann, at boðskapurin var í hásæti til tiltakið í dag.
Endamálið við Rørslufagnaðinum er eisini at savna ymisk ættarlið og geva øllum
møguleika at luttaka í tann mun ein er førur fyri í hesum tiltakið.


text:
Úrslitið er líka mikið. Tað týdningarmesta er, at Dávur slapp heilskapaður frá hendingini.
Tað var stórur dramatikkur, tá súkklukappingin varð avgjørd í kvøld. Dávur Magnussen var við til at spurta um sigurin, men umleið 50 metrar fyri mál, fekk hann eitt lítið skump, og hann varð sendur – við høvdinum fyrst – inn í jarngirðingina.
Fyrstuhjálparar og læknar komu rennandi til fyri at hjálpa honum. Men Dávur kundi sjálvur ganga yvir til sjúkrabilin har hann varð kannaður fyri skursl og eitt dygt slag á vinstru øksl.
- Gott at hjálmurin helt, tí høvdið tók fyrst í girðingina, segði Dávur, tá hann kom úr sjúkrabilinum.
Menn hann iðraði seg eisini um mista bronsuheiðursmerkið.
- Tað var ikki mín skyld. Eg helt mína linju í svinginum beint áðrenn mál. Har kom ein maður frá Guernsey fyri meg, og eg reyk út í girðingina. Óluksáliga irriterandi.
Teir vóru einir 18 súkklarar saman, tá kappingin skuldi avgerðast. Dávur er stinnur springari, og helt seg framat úti í vinstru síðu. Í tí hann skuldi súkkla til vinstru framvið súkklaran frá Guernsey, datt Dávur.
- Eg hevði ikki klárað gull ella silvur, men eg eri vísur í, at eg hevði klárað bronsu, um hann ikki hevði súkklað inn fyri meg, segði Dávur.
Tað var annars Torkil Veyhe, sum størstu vónirnar vóru til. Torkil royndi eisini at sleppa avstað frá hinum nakrar ferðir í byrjanini av kappingini, men tað eydnaðist ongantíð.
- Tá tvey umfør vóru eftir tosaðu eg og Dávur saman og samdust um, at eg skuldi halda feltið saman, og so lata tað vera upp til Dáva at taka spurtin. Dávur er tann sterkasti spurtarin av øllum her, so hann kundi havt vunnið, metti Torkil Veyhe eftir kappingina.
Mihkel Räim av Saaremaa vann kappingina. Torkil Veyhe er skrásettur at koma inn á 14. plássi, Helgi W. Olsen á 18. plássi, Gunnar Dahl-Olsen á 29. plássi og Jákup Petur Eliassen á 33. plássi.


text:
- Hetta eru tríggjar sera spennandi og sterkar fótbóltstjóðir, ið vit skulu møta. Frakland hevur eitt av bestu U19-landsliðum í Evropa, so tað verður uttan iva ein stór avbjóðing fyri okkara ungu spælarar, sigur Jógvan Martin Olsen, U19-landsliðsvenjari.
Føroyska U19-landsliðið við dreingjum sleppur av álvara at royna seg, tá innleiðandi EM-undankappingin verður á skránni komandi ár. Hósmorgunin varð lutakast um, hvussu bólkarnir skulu síggja út, og har háttaði tað seg soleiðis, at Føroyar komu í bólk 8, saman við Frakland, Danmark og Finnland, skrivar FSF á heimasíðuni.
Kappingin verður í Danmark frá 12. til 20. november 2019.
- Tjóðskaparkenslan plagar at vera sterk, tá vit møta Danmark, so tá vænti eg ein spennandi dyst. Møguleikin fyri stigum er kortini størst móti finnum, sigur Jógvan Martin Olsen


text:
Julia og omman
Bókadeildin hevur givið fjórðu bókina út eftir Elsubeth M. Fossádal, sum Edward Fuglø hevur myndprýtt.
Elsubeth er lækni av yrki og skrivar bøkur, sum nerta við heilsu. Hetta eru ikki faktabøkur, men stuttligar myndabøkur.
Nógv børn kenna kanska Elsubeth frá bókadøgunum í Norðurlandahúsinum ella mentanardøgunum í Havn, har hon hevur savnað eina rúgvu av børnum rundan um seg, sum koma við bamsum sínum, sum treingja til eitt plástur ella at verða kannað av lækna.
Hendan bók, sum nú kemur út, er Julia og omman, og er um Juliu, sum er eitt sindur illa við av, at hon pissar í song. Men tað skal hon als ikki vera, heldur omman.
Juliu dámar at vitja ommuna og abban í teimum gulu húsunum í viðarlundini. Í dag fáa tey ræstan fisk til døgurða, og tað dámar Juliu, og kanska serliga tí, at tá fer abbin at baka pannukøkur at hava omaná.
Bókin er innbundin og 25 bls.
Aftur


text:
Vilt tú vita meira um javnstøðu og hvat kjakið í grundini snýr seg um? Á hesi síðu hava vit savnað eitt úrval av viðkomandi hugtøkum, lýsingum, evnum og spurningum, sum geva tær eitt innlit í javnstøðuhugtakið og javnstøðukjakið
Hvat er kyn?
Kynið hevur stóran týdning fyri, hvussu vit definera ein persón. Tað er ein stórur partur av okkara samleika. Genta ella drongur? Verðin verður ofta býtt sundur í hesi bæði. Vit kunnu rópa tað dikotomi ella tvítald kynsfatan. Tá ið vit í javnstøðuhøpi tosa um kyn, býta vit tað aftur í tveir partar. Teir eru:
Lívfrøðiligt / løgfrøðiligt kyn og sosialt / mentanarligt kyn.
Kyn, javnstøða og margfeldni
Tá ið vit tosa um javnstøðu og kyn, hevur tað stóran týdning at gera sær greitt, at hvørki bólkurin menn ella bólkurin kvinnur eru einstáttaðar homogenar eindir.
Beinleiðis og óbeinleiðis mismunur
Í Javnstøðulógini stendur, at IKKI er loyvt – hvørki beinleiðis ella óbeinleiðis – at gera mismun á fólki vegna kyn, §2 stk.2, men hvat merkir beinleiðis og óbeinleiðis mismunur ella diskriminering?
Javnrættur og javnstøða
Í Føroyum hava vit formliga javnrætt á stórt sæð øllum økjum. Javnrættur merkir eins og orðið sigur, at vit hava javnan - t.e. sama rætt - til somu rættindi. Men hóast rættindini formliga eru til staðar, er ikki sjálvsagt at atgongdin til hesi rættindi er tann sama.
Hvat eru normar?
Tá ið vit tosa um normar í hesum samanhangi, kunnu vit tosa um kynsnormar, kynsleiklutir og um eitt, sum vit ofta rópa stereotypir ella kynsstereotypir. Nógvar vánir og normar eru knýtt at okkara kyni, og tí er tað altíð viðkomandi at tosa um normar, tá ið vit viðgera og tosa um kynspurningar og javnstøðu.
Javnstøðunevndin
Javnstøðunevndin er sjálvstøðugur stovnur undir Vinnumálaráðnum. Uppgávurnar hjá Javnstøðunevndini eru ásettar í javnstøðulógini, sum hevur til endamáls at beina burtur allan mismun vegna kyn.
Hvat er feminisma?
Feminisma kann bæði skiljast sum ein ideologi, ið hevur tað endamáls, at øll uttan mun til kyn skulu hava somu rættindi, møguleikar og skyldur. Feminisma kann eisini vera ein aktivistisk rørsla, sum arbeiðir fyri omanfyrinevnda endamáli
Hvat er javnstøðuintegrering?
Javnstøðuintegrering er ein politisk strategi sum hevur við sær at javnstøðuperspektiv skal vera við í øllum avgerðum á øllum stigum. Strategiin skal brúkast av teimum aktørum, sum vanliga eru partur av politiskari tilgongd.
Javnstøða og okkara grannar
Javnstøða er ein sterkur pro-spurningur í Norðurlondum, og heimurin er áhugaður í at vita, hvussu hesi lond bera seg at. Javnstøða og javnstøðuspurningar snúgva seg ikki bara um rættvísi og fólkaræði, men eisini beinleiðis um búskaparligar avleiðingar/ágóðar, tá ið talan er um vælferð og vøkstur.
Ung og javnstøða
Gentur og dreingir skulu ikki vera eins, men tey skulu hava somu møguleikar at menna síni evni, sama hvat kynið er.
Hvat er intersektiónalitetur ella krossávirkan?
Intersektiónalitetur ella krossávirkan er bæði eitt amboð og eitt hugtak ella hugsjón. Í stuttum snýr intersektionalitetur seg um at vera varin við, at fleiri grundir kunnu vera fyri diskriminatión ella ójavna atkomu til tey rættindi, sum vit sambært lóg eiga.


text:
Hans Mortensen er farin
11-09-2019 - 16:13 - Jóanis Nielsen
Hans Mortensen er farin
Eftir drúgva sjúkralegu andaðist Hans Mortensen í dag, 11. september 2019. Hann var 76 ára gamal.
Hans Mortensen var stovnari og upphavsmaður til SMS, sum lat upp 2. november í 1977. Sum sonur Niels Gustav Mortensen og Ebbu Mortensen, varð hann føddur inn í vinnulívsfamilju við drúgvum royndum innan handilsvirksemi.
Hann hevði sjálvur stórar dreymar um at menna føroyskt vinnulív, og miðskeiðis í 1970 árunum tók hann fyrstu stigini til at broyta siðbundnu keypsmentanina í Tórshavn við stigtakanini til sølumiðstøðina SMS. Við SMS fekk føroyingurin fyri fyrstu ferð møguleikan at orna flest øll síni ørindi á einum stað, og hevur SMS við tíðini spælt ein stóran leiklut fyri vitjandi, feløg og felagsskapir.
Hans var stjóri fyri SMS frá 1976-1996, tá sonurin Niels tók yvir. Hann var tó høvuðspartaeigari fram til 2007, tá hann seldi síni partabrøv til sonin.
Hans Mortensen hevur somuleiðis verið virkin innan føroyskan hondbólt. Sum 18 ára gamal gjørdist hann formaður fyri Neistan, og seinni gjørdist hann landsliðsvenjari fyri føroyska manslandsliðið í hondbólti.
Í 2015 varð Hans Mortensen heiðraður við Móðurmálsvirðislønini fyri at hava ment føroyska málið við serligum atliti til menning av føroyskum vinnulívsmáli.
Í 1964 giftist hann Birgit Sivertsen, og saman fingu tey børnini Elisabeth og Niels. Eisini hevði Hans átta abbabørn og seks langabbabørn.
Hans gjørdist einkjumaður í 2001 og giftist upp aftur við Marjun á Plógv í 2007.
Hans sovnaði stillisliga inn við familjuni rundanum seg.
Friður veri við minninum um íverksetaran og vinnulívsmannin Hans Mortensen.
Tað skrivar SMS.


text:
Klingran
- Sitipláss: 173
- Framsýningarveggur: 12m x 4m
Byggilistin í tí vakra hølinum Klingruni er eitt eindømi. Allir lutir rigga væl saman í eini hugtakandi heild: Ljósið, teir heitu litirnir, bleytar og máttmiklar linjur, sum snúgva seg runt í rúminum og eitt avbera góðum útsýni yvir býin, fjørðin, Nólsoynna og tann stóri himmalin.
Klingran er skild sundur frá Forhøllini við einum stórum glasveggi, sum kann dragast frá, so at tey bæði hølini renna saman í eitt stórt, opið høli. Eisini er møguleiki fyri at lata upp veggin inn til Høllina, so at 900 fólk kunnu vera inni.


text:
Tá SønderjyskE í síðstu viku var á venjingarlegu í Turkalandi, so gjørdi Teit Jacobsen eitt stórt framstig í at koma aftur á vøllin eftir stóran skaða.
Teit Jacobsen hevur sáttmála við SønderjyskE, men bleiv fyri einum ári síðani leigaður til barndómsfelagið HB. Har var Teit sannførandi fyrstu dystirnar, men tíðliga í kappingini sleyt hann krossbandið og hevur ikki kunna spælt síðani.
Aftur á vøllinum
Tá SønderjyskE var á venjingarlegu í síðstu viku, so var Teit í hópinum, men spældi ikki nakran minutt í venjingardystunum. Enn er hann ikki klárur at spæla dyst, men hann hevur havt sína fyrstu venjing saman við liðnum.
- Støðan er tann, at eg eri komin so langt í mínari uppvenjing, at hvør venjing skal helst vera úti á vøllinum. Tí var eg við å venjingarlegu, har eg hevði mína fyrstu venjing við liðnum í 9 mánaðir. So eg eri ikki komin ígjøgnum skaðan, men tað byrjar at líkjast. Um alt gongur væl, so tori eg at siga, at eg kann spæla dyst um ein mánaða, sigur Teit Jacobsen við bolt.fo.
Ikki til Føroyar aftur
Teit væntar ikki, at hann verður leigaður t.d. til Føroyar aftur í ár.
- Vónandi verður tað í SønderjyskE, at eg spæli í ár. Eg ætli mær ikki aftur til til Føroyar, men man veit ikki, hvussu tað er í fótbólti. Men dreymurin er enn at spæla uttanlands, sigur Teit Jacobsen at enda.


text:
Mastercard Business
Mastercard Business er eitt altjóða gjaldskort, sum er ætlað fyritøkum og vinnurekandi. Kortið er sera væl egnað sum útreiðslukort og kann útflýggjast teimum starvsfólkum í fyritøkuni, ið hava tørv á kortinum. Tryggingar eru eisini knýttar at kortinum.
Vit bjóða Mastercard Business sum Standard, Gold og Platinum.
Samanber kort
Standard
- Árligt gjald: 400 kr.*
- Úttøka í sjálvtøku um dagin: 3.000 kr.
- Nýtsluhámark: 30.000 kr.
- Kreditthámark: 30.000 kr.
- Ferðatrygging íroknað.
-
- *Møguleiki er eisini at velja kortið uttan trygging. Tá kostar tað 200 kr. árliga.
Gold
- Árligt gjald: 900 kr.
- Úttøka í sjálvtøku um dagin: 6.000 kr.
- Nýtsluhámark: 50.000 kr.
- Kreditthámark: 50.000 kr.
- Ferðatrygging íroknað
-
Platinum
- Árligt gjald: 1500 kr.
- Úttøka í sjálvtøku um dagin: 10.000 kr. Tó í mesta lagi 50.000 um mánaðin.
- Vel nýtsluhámark á 100.000 kr. ella 250.000 kr.
- Kreditthámark: 250.000 kr.
- Ferðatrygging íroknað
- Atgongd til lounge-øki á flogvøllinum við Priority Pass.
-
Mastercard Business og trygging
Tað er møguligt at hava trygging knýtta at øllum sløgum av Mastercard, men tryggingarnar eru ymiskar. Sí yvirlit yvir tryggingar niðanfyri.
Priority Pass
Fá atgongd til bíðistovur á flogvøllum kring allan heimin, um tú hevur Mastercard Platinum.
Mótmæli í sambandi við fjarkeyp
Er títt kort vorðið misnýtt, hevur tú í summum førum møguleika fyri at fáa pengarnar fluttar aftur, um keypið er framt á internetinum ella við post- og telefonordra. Tak niður skjal at fylla út viðvíkjandi mótmæli niðanfyri.
Spurningar og svar
Hvør í fyritøkuni kann fáa eitt kort?
Hvussu nógv ber til at brúka?
Hvussu sperri eg kortið?
Um títt kort er horvið ella vorðið misnýtt, skalt tú alt fyri eitt sperra kortið. Í avgreiðslutíð okkara kanst tú venda tær til Kundatænastuna og sperra kortið.
Uttanfyri vanliga upplatingartíð
Ring +45 44 89 29 29, tá Dankort og Visa/Dankort skulu sperrast.
Ring +45 44 89 27 50, tá MasterCard og MasterCard Debit skulu sperrast.
GG!
Tá tú ringir til Nets, skalt tú upplýsa:
- Navn
- Bústað
- Peningastovn
- Kortnummar ella kontunummar
Kortið verður síðani sperrað og kann ikki brúkast.
Hvat skal eg gera fyri at kunna brúka nýggja kortið?
Um kortið verður misnýtt
Uttan fyri vanliga upplatingartíð
Ring +45 44 89 29 29, tá Dankort og Visa/Dankort skulu sperrast.
Ring +45 44 89 27 50, tá MasterCard og MasterCard Debit skulu sperrast.
GG!
Tá tú ringir til Nets, skalt tú upplýsa:
- Navn
- Bústað
- Peningastovn
- Kortnummar ella kontunummar
Kortið verður síðani sperrað og kann ikki brúkast.


text:
Lag: Rulla de rulla…
Vit sita við borðið og eta og drekka
og fylla vár kýk, so hann er til fortreð.
Tað hjálpur eitt vet, um til síðis vit rugga,
arm undir arm tú og so eg.
til høgru, til vinstru…
Tað hjálpti ei nokk, ein skal hoyra tað braka
ígjøgnum hvønn lið, rætt nú hond yvir borð’,
meðan tit hart syngja við hesi orð:
vit boyggja og strekkja…
So frálíkt, so frálíkt vit skulu nú royna
– um gjørligt – at standa, tað er ikki lætt.
Vit reisast og sessast, tað skulu vit venja
bert ellivu ferðir á føtur og statt!
vit reisast og sessast…
Tað hjálpti ov lítið á bildekkabúkin,
tí krevst at vit royna knæ-boygg og strekk.
Far aftur um stólin og tak so í ryggin,
í ryggin á stólinum, boygg so og strekk.
niður og uppaftur…
Ímeðan vit tiva, skal tungan, jú, liva
men samtíðis hyggja vit niður og upp, –
Og snari so høvdið til høgru og vinstru
og filmar tú kanska, gerst kvøldi eitt kupp.
hygg niður, hygg upp, hygg til høgru, til vinstru…
At enda skal armurin styrkjast eitt sindur
vit taka várt glas, heilsa runt – uttan skrál.
Tá daman til høgru og vinstru er heiðra
gott veitsufólk verið, hey og so skál!
Rulla di rulla…


text:
Heilsuhjálpari
Heilsuhjálparaútbúgving tekur 1 ár og 3 mánaðir.
NÓGVAR ARBEIÐSROYNDIR VIÐ RØKT?
LES HER UM HVUSSU TÚ KANST BLÍVA FRÍTIKIN FYRI EINA STARVSVENJING.
Byrjar tvær ferðir árliga, í januar og í august.
Freistir at søkja eru 1. novembur og 15. mars.
Innihald og tíðarskeið
Tú lærir um røkt, umsorg og stuðul til dagligt virksemi, við støði í tørvi, orku og lívssøgunu borgarans. Tú arbeiðir á ellisheimi, sambýli, í egnum heimi borgarans ella á øðrum heilsufakligum øki, sum t.d. stuðul í Almannaverkinum. Í Námskipanini finnur tú fleiri upplýsingar um útbúgvigina.
Longd 15 mánaðar íalt.
Tú ert 2 ferðir í skúla, 14 og 17 vikur.
og 2 ferðir 12 vikur í starvsvenjing, ið kann liggja kring landið.
Upptøkukrøv
Til heilsuhjálpara krevst 9. flokkur + eitt ára starvsroyndir, ella 10. flokksprógv.
Tað er ikki eitt krav at tað er arbeiðsroyndir innan fyri røkt. Allar arbeiðsroyndir kunnu nýtast. Arbeiðsroyndir skulu váttast av arbeiðsgevara og sendast við umsóknini.
Gevur atgongd til heilsurøktaraútbúgvingina.
Les um hvar fyrrverandi næmingar okkara arbeiða.
Tíðarætlan
Tíðarætlan fyri útbúgvingarnar
Lærugreinar
Broyttar 1. januar 2019
Yrkislærugreinar
Leiklutur hjálparans
Møtið við borgaran
Røkt
Endurmenning
Almennar lærugreinar
Danskt D
Enskt C
Føroyskt C
Náttúrulæra D
Vallærugreinar
Starvsvenjingarpláss
Heilsuhjálparanæmingar eru í starvsvenjing 2 ferðir á 12 vikur hvør.
Starvsvenjingarplássini eru í heimatænastuni og á ellis- og røktarheimum og í eldrasambýlum runt landið.
Meting í skúlatíðarskeiðunum
Tá eitt skúlatíðarskeið endar, er ein innanhýsis roynd og talmet verða givin fyri hvørja lærugrein sær.
Meting í starvsvenjingini
Starvsvenjingin hevur ávís mál, ið skulu standast við endan av tíðarskeiðnum. Næmingurin fær vegleiðing undir starvsvenjingini og skal til 3 samrøður í hvørjari starvsvenjing. Vegleiðarin útfyllir eina støðismeting, ið vísir støðið hjá næminginum.
Próvtøkur
Til seinast í útbúgvingini liggja próvtøkur. Heilsuhjálparanæmingar skulu upp til próvtøku 2 ferðir:
Tvørgreinalig uppgáva, ið er skrivað í bólkum, og einari lærugrein har trekt verður millum yrkislærugrein og almenna lærugrein.
Mentamálaráðið trekkir út lærugreinarnar.
Arbeiðspláss
Eftir lokna útbúgving er arbeiðsøki í høvuðsheitinum innan Nærverkið t.d.:
- Heimatænastan
- Ellis- og røktarheim
- Sambýlir
- Stuðulstænastan
Víðari lesnaður
Sum útbúgvin heilsuhjálpari, kanst tú útbúgva teg víðari til heilsurøktara.


text:
- Tíðindi, mentan og ítróttur
Flott úrslit í Montenegro
Tað gekst væl betri enn væntað í dystinum hjá føroyska hondbóltslandsliðnum ímóti Montenegro.
Dysturin endaði við javnleiki 24-24. Í hálvleikinum vóru Føroyar á odda 15-10.
Montenegro kom ikki upp á javnleik fyrr enn 15 minuttir vóru spældir av seinna hálvleiki.
Tá 47 minuttir vóru spældir fór Montenegro fram um á fyrsta sinni í dystinum, 19-18.
Tá bara fýra minuttir vóru eftir, var Montenegro á odda við trimum málum, 24-21, men føroyingarnir hildu á at stríðast.
Tá fá sekund vóru eftir av dystinum var Montenegro á odda 24-23, og teir høvdu eisini bóltin.
Niklas Simonsen bjargaði skotinum frá einum púra fríum spælara, og so vóru Føroyar í álop.
Rói Berg Hansen javnaði til 24-24 við síðsta kastinum í dystinum.
Montenegro-Føroyar 24-24 (10-15)
Føroyar spæla aftur EM-undankappingardyst leygardagin ímóti Danmark í Skjern.
Hóast dysturin er í Danmark, so eru tað Føroyar, ið eru á heimavølli.
Hondbóltslandsliðið sleppur ikki at spæla sínar heimadystir í Føroyum, tí evropeiska hondbóltssambandið góðkennir ikki hallirnar.
Dysturin millum Føroyar og Danmark verður vístur beinleiðis í sjónvarpinum. Vit byrja klokkan 14.55.
Sí eisini


text:
Nr. 1 = UEFA Champions League
Nr. 2 = UEFA Europa League
Nr. 3 = UEFA Europa League
Nr. 9 = Niðurflyting *
Nr. 10 = Niðurflyting *
Steypavinnarin = UEFA Europa League
Verður steypavinnarin onkur av teimum fýra fremstu liðunum, so sleppur nr. 4 við í Europa League.
* Tað er ikki víst, at nakar flytur niður, tað veldst um endastøðuna í 1. deild menn.
Um javnt er í stigum í avgerandi plaseringum, er reglan hendan:
1) Uppmøtingin til dystir
2) Samlaða málúrtøkan
3) Flest skotin mál
4) Umdystur á uttanveltaðum vølli


text:
Lestrartíð: Verður lagað til næmingin, t.d. ber til at taka 9. flokk yvir 2 ár
Skúlabyrjan: August
Umsóknarfreist: Til ber at søkja alt árið. Upptøkuviðgerð til skúlan er vanliga fyrst í apríl
Útbúgvingarstovnur
Dugni
Lestrarstuðul:
Lestrarlán:
Á skúlanum við Áir ber til at taka fráfaringarroynd fólkaskúlans (9. floks prógv). Skúlin er til fólk, ið vegna ymiskar orsøkir ikki hava eitt fullfíggjað fólkaskúlaprógv ella tørva møguleikan at betra úrslitini í fráfaringarroyndini til tess at koma víðari í lestur ella læru.
Endamálið við skúlanum er at menna tínar fakligu og persónligu førleikar, so tú hevur møguleika at taka eitt 9. floks prógv og fara víðari í skúla ella í læru/arbeiði.
Møguleiki er at byrja í fyrireikingarflokki, sum er grundarlag fyri 9. floks undirvísing, ella at byrja beinleiðis í 9. flokki.
Skúlatilboðini eru býtt upp í tveir flokkar; fyrireiking til 9. flokk og 9. flokk. Á henda hátt ber til at taka 9. flokk yvir 2 ár ella at betra um førleikar í føroyskum, donskum, enskum og støddfrøði, áðrenn byrjað verður upp á fulla tímatalvu í 9. flokki.
Í fyrireikingarflokkinum verður miðað eftir at geva næmingum grundleggjandi lesi-, skrivi- og rokniførleikar.
Eisini veitir skúlin hjálp at loysa persónligar avbjóðingar, so næmingarnir gerast førir fyri at læra og halda fram í 9. flokki (fráfaringarroynd fólkaskúlans).
Arbeitt verður við førleikameting og at stuðla næmingum víðari í hóskandi útbúgvingartilboð eftir fyrireiking til 9. flokk ella 9. floks próvtøkurnar.
Á skúlanum verður dentur lagdur á, at fortreytin fyri at fáa fólk at samstarva og menna sínar førleikar er at viðurkenna tey fyri tað, tey eru, og tí viðurkennir dugni ymiskleika. Øll fólk hava evni til at taka støðu viðvíkjandi sær sjálvum og evni til at finna og menna sína styrki. Tí verður hetta arbeiðið gjørt í samstarvi við hvønn einstakan.
Skúlin kann testa fyri orðblindi og veita lesi-,skrivi- og rokniveikum undirvísing.
Skúlaárið endar við fráfaringarroynd fólkaskúlans í mai og juni.
Á skúlanum er vanliga pláss fyri 32 næmingum. Pláss er fyri 8 fólkum at búgva á skúlanum.
Átta næmingar kunnu búgva á skúlanum. Tey, sum búgva á kostdeildini, gjalda 1.200 kr. fyri kamarið og 800 kr. fyri mat um mánaðin.
Fólk í koyristóli kunnu lættliga koyra inn frá vegnum og inni á skúlanum. Skúlin hevur wc til rørslutarnað fólk, og lyfta er millum báðar hæddirnar, so tað lættliga ber til at flyta seg frá skúlastovunum til kømrini. Kømrini eru hóskandi til fólk við rørslutarni.
Ert tú yvir 18 ár og hevur tørv á 9. floks prógvi - ella hevur tørv á at betra títt 9. floks prógv, ert tú vælkomin at søkja inn á skúlan.
Til ber at søkja, hevur tú rørslutarn ella mildar persónligar, sinnisligar ella sosialar trupulleikar. Skúlin hevur einki tilboð til fólk við menningartarni.
Skúlin strembar eftir at menna næmingarnar og sjálvsálit teirra, so at teir kunnu koma aftur í tær avbjóðingar, sum samfelagið býður, og at teir har kunnu kenna seg væl.
Endamálið er at koma út á arbeiðsmarknaðin ella fara undir framhaldsútbúgving.
Dugni – www.dugni.fo
Lestrartíð: Verður lagað til næmingin, t.d. ber til at taka 9. flokk yvir 2 ár
Skúlabyrjan: August
Umsóknarfreist: Til ber at søkja alt árið. Upptøkuviðgerð til skúlan er vanliga fyrst í apríl
Útbúgvingarstovnur Dugni
Lestrarstuðul:


text:
BOTNMÁLING (ANTI FOULING SYSTEM - AFS)
Ikki er loyvt skipum, hvørs botnur er málaður við Anti-fouling, sum inniheldur Tributyltin (TBT) at koma í ES havn. Bannið er lýst við ES fyriskipan EC regulativ No. 782/2003 frá 14. apríl 2003.
Skip, ið eru til støddar 24 metrar og longri, men undir 400 bruttotons, sum eru í altjóða sigling og/ella ætlandi koma í ES havn:
Ein váttan skal fyriliggja frá reiðara ella umboðsmanni um, at botnmálingin ikki inniheldur TBT. Oyðublað: Declaration on Anti-Fouling System for Ships. Saman við váttanini skulu vera neyðugar upplýsingar frá veitaranum av málingini um slag av máling og hvat hon inniheldur, t.d. kvittan ella rokning.
Skip 400 bruttotons og størri, sum eru í altjóða sigling og/ella ætlandi koma í ES havn:
Áðrenn sigliloyvi er givið skipinum, annaðhvørt sum nýbygt ella áðrenn altjóða AFS-sertifikatiið verður givið fyrstu ferð, skal botnurin sýnast. Sama er galdandi, um botnmálingin verður broytt til annað slag. Klassin fremur hetta eftirlitið og veitir skipinum altjóða AFS-sertifikat.


text:
Móritius
Móritius ella Mauritius (enskt: Republic of Mauritius) er ein lítil oyggj í tí Indiska havinum uttan fyri Madagaskar. Síðani umleið ár 1700 hevur oyggin verið ein fronsk koloni, og sum so nógv onnur afrikonsk hjálond hevur Móritius verið ein miðdepil fyri trælahandil og eitt paradís fyri sjórænarar. Ígjøgnum nógv ár við trælahandli og innflutningi av ymiskum fólkasløgum, er Móritius ein stórur peruvellingur av fleiri religiónum og fólkasløgum. Uml. 60 prosent av øllum fólkunum eru hinduar, ein triðingur romanskir katolikkar, og ein fimtipartur muslimar, og so eru aðrar religiónir eisini. Móritius er heimsmeistari í javnstøðu. Miðallívsævin í landinum er 74,0 og 15,6 % av fólkinum eru ikki lesifør 1.
Innihaldsyvirlit
Umhvørvi[rætta | rætta wikitekst]
Móritar vænta at spara eini 75-90 % av orkunýtsluni til køling av dátusentrinum "The Mauritius EcoPark", við at nýta kaldan sjógv úr havinum, heldur enn meira klassiska "air conditioning". Sovorðin skipan verður longu brúkt á Cornell University í New York, har tey longu hava staðfest eina orkusparing á 86 %, og í Toronto hava tey eisini eina líknandi skipan.
Útdeyð djór[rætta | rætta wikitekst]
Mong djór, sum eru í vanda fyri at verða týnd, liva á Móritius.
Dronturin[rætta | rætta wikitekst]
Í 1505 varnaðist ein portugisiskur sjófari, at í oynni Móritius var ein ovurstórur fuglur. Hann var 25 kg og nevndist drontur. Skjótt fóru hópin av skipum, sum vóru á veg úr Evropa til India, at leggja leiðina um Móritius, har sjómenninir gjørdu sær dælt við feskum drontskjøti. Fuglurin var lættur at veiða, tí hann dugdi ikki at flúgva. Og tað, sum sjómenninir ikki fingu fyribeint, tað gjørdu hundar og kettur, sum teir løgdu eftir seg í oynni. Tey ótu eggini og ungarnar hjá drontinum. Seinasta frásøgn um livandi dront er frá 1681. Síðan er hann ongantíð sæddur. Einasta, sum á okkara døgum finst eftir hann, eru tveir skøltar og ein fótur. Hesi beinaræ og nakrar fáar tekningar geva okkum eina ábending um, hvussu dronturin hevur sæð út.
Myndasavn[rætta | rætta wikitekst]
Keldur[rætta | rætta wikitekst]
- 1 CIA World Factbook.
- "Djór í vanda". Útgávuár: 1991. ISBN 978-99918-0-519-1.
Hygg eisini at[rætta | rætta wikitekst]


text:
Ein spennandi hotel verkætlan í Vágsbotni
Eitt spennandi verkætlan, sum Ósbjørn Jacobsen hevur gjørt fyri Hotel Tórshavn, sum var víst fram á Arkitekturardøgum í ár. Vit loyva okkum at leggja myndirnar av ætlanini út her.
Mest lisið í farnu viku
Lærari hevur saboterað fyrsta tiltakið hjá FIMFF 2019
Útlendingar í føroyskari fiskivinnu
MYNDARØÐ: Brúgvin um Fossá latin Vestmanna kommunu
Vespureiðrið (123) - 07. okt 2019
Jógvan Fríðriksson: Grøn hugsan í fólkakirkjuni
Bretskir sjómenn ilskast inn á risa-trolara í bretskum sjógvi
Larmur av Nærabergi: Hanus Hansen kannar málið
Sandoyarsendingin (6) - 07. okt 2019
Visit Faroe Islands fær nógvar kærur
Kurdiskur politikkari er helst dripin í Sýria
Nei, ikki sær hetta pent út !!!. Soleiðis ger man bara ikki
Ætlaðu at svimja í land í Kanada
Samrøða: Karl Vidtfeldt greiðir frá ymiskum á lívsleiðini
Samrøða: Óli Breckmann um bókina "Latið ei søguna doyggja"
Samrøða: Svein í Heiðinum, tænastu- & góðskuleiðari hjá Smyril Line, greiðir frá um Hotel Skálavík, sum nú letur aftur
Rák (44) Kunstterapi, Fimm rytmu dansur og vaginalterapi
Fyrispurningur um hví vegurin til Hvalbiartunnilin skal hava so nógv sving
Fólk ilskast inn á líkasælu og vandalismu av listaverki
Metis - Øll sendingin - 08. okt 2019
Lista C í Runavíkar býráð ongan nevndarsess - KVF fekk onga viðmerking
Eg burdi verið deyður ella sundurbrotin fleiri ferðir
Petur Hans Dahl veðurfrøðingur: Veðurvánir fyri hesa vikuna
USS DONALD COOK liggur á Runavík í dag
Samrøða: Madalina Zamfirescu, sum leikar hondbólt við rumenska hondbóltslandsliðnum
Samband
Postboks 226
FO-600 Saltangará


text:
Heimafriður: Runavíkar kommuna letur sum einki og heldur fram at týna sínar borgarar
Júst nú liggja nógv útlendsk skipi við bryggju í Runavíkar kommunu (Sí mynd). Fleiri borgarar hava vent sær til felagið Heimafriður viðvíkjandi hesum og felagið sendur javnan klagur til Runavíkar kommunu. Men, Runavíkar kommuna letur sum einki. Tað skrivar felagið Heimafriður á facebook í dag.
Sambært Heimafriði fáa tey fleiri klagur um vikuna frá borgarum í Runavík og Strondum, sum klaga um gang frá skipum. Men tey ásanna, at hvørki felagið ella borgarar verða hoyrdir ella virdir av Runavíkar kommunu.
Heimafriður hevur hóma vilja til samarbeiði og skilna um støðuna frá Klaksvíkar-, Fuglafjarðar- og Tórshavnar kommunu. Ímeðan er eingin samarbeiðsvilji ella áhugi at hóma frá Runavíkar Kommunu. Kommunan heldur fram at týna sínar borgarar dag inn og dag út, skrivar felagið Heimafriður, sum heitur á landspolitikarar og avarandi myndulleikar um at taka ábyrgd fyri fólkunum her á landi.
Mest lisið í farnu viku
Lærari hevur saboterað fyrsta tiltakið hjá FIMFF 2019
Útlendingar í føroyskari fiskivinnu
MYNDARØÐ: Brúgvin um Fossá latin Vestmanna kommunu
Vespureiðrið (123) - 07. okt 2019
Jógvan Fríðriksson: Grøn hugsan í fólkakirkjuni
Bretskir sjómenn ilskast inn á risa-trolara í bretskum sjógvi
Larmur av Nærabergi: Hanus Hansen kannar málið
Sandoyarsendingin (6) - 07. okt 2019
Visit Faroe Islands fær nógvar kærur
Kurdiskur politikkari er helst dripin í Sýria
Nei, ikki sær hetta pent út !!!. Soleiðis ger man bara ikki
Ætlaðu at svimja í land í Kanada
Samrøða: Karl Vidtfeldt greiðir frá ymiskum á lívsleiðini
Samrøða: Óli Breckmann um bókina "Latið ei søguna doyggja"
Samrøða: Svein í Heiðinum, tænastu- & góðskuleiðari hjá Smyril Line, greiðir frá um Hotel Skálavík, sum nú letur aftur
Rák (44) Kunstterapi, Fimm rytmu dansur og vaginalterapi
Fyrispurningur um hví vegurin til Hvalbiartunnilin skal hava so nógv sving
Fólk ilskast inn á líkasælu og vandalismu av listaverki
Metis - Øll sendingin - 08. okt 2019
Lista C í Runavíkar býráð ongan nevndarsess - KVF fekk onga viðmerking
Eg burdi verið deyður ella sundurbrotin fleiri ferðir
Petur Hans Dahl veðurfrøðingur: Veðurvánir fyri hesa vikuna
USS DONALD COOK liggur á Runavík í dag
Samrøða: Madalina Zamfirescu, sum leikar hondbólt við rumenska hondbóltslandsliðnum
Samband
Postboks 226
FO-600 Saltangará


text:
Bókin er í sætta torleikastigi, og allar bøkurnar í røðini eru komnar út í ár.
Lino og vinir hansara gera seg til reiðar til seinasta og avgerandi slagið móti Broto. Men teir eru færri, og Broto hevur Malin og drekan Narno. Hava tey yvirhøvur nakran møguleika?
Saman við Lóa og Aju loysir Lino gátuna um uppruna teirra. Tað gevur teimum styrki – og hon er sera umráðandi í stríðnum móti Broto. Samstundis ger Aleksa sítt til, at uppreisturin eydnast í felagsskapi við systrini hjá drotningini Nur. Hetta setir hana í stóran vanda fyri, at Malin brúka gandakynstur at avdúka uppreistrarfólkini, og klárar hon at standa ímóti tí?
Sum hinar bøkurnar í røðini er henda seinasta eisini ógvuliga spennandi.
Aftur


text:
Orð og lag: Kajfinn Hammer
1. Alt lív títt er ein fjakkan á tíðarinnar veg,
ein ferðarmaður ert tú, ei broytast kann tann ferð;
tí still ei stendur tíðin, tú fylgja henni mást,
men sig mær hvar tú fjakkar og hvagar leiðin ber?
Um streyminum tú fylgir, bert letur standa til
og uttan hugsan søkir til heimsins gleðistjøld,
á, steðga, hoyr ein heitan, eitt ráð frá vinahond:
Minst til, at sannleiksløtan dátt kemur beisk og køld!
Niðurlag: Á, legg nú tína leið móti Golgata við skund,
lat blóðið reinsa burt alla synd í hesi stund;
lat Meistaranum róðrið, í fylgi við Hann far,
hin tryggi trygdarklettur sum verður, er og var.
2. Ein ferðarmaður ert tú, mangt møtir tær á leið
av freistingum og roynslum, sum tú teg framá gekst;
ei lætt tað er at liva, ei lætt at seta kós
í lívsins harða meldri, tú mangan sanna fekst.
Men hoyr, ein Klettur stendur í meldrinum so trygt,
tann Kletturin er Kristus, hann bjargar deyða frá;
skal uttan Hann tú liva og deyðan fara í,
við læstu dyrnar standa, ov seint tær banka á?
3. Ein ferðarmaður ert tú, eitt tíðarinnar barn,
ein vallari á foldum, sum roynt her hevur alt;
hvør leið, ið her tú royndi, alt tað tær tyktist bjart,
ei frið í hjartað bar tær, men sveik tá um tað galt.
Hoyr, troytti ferðarmaður, ein leið tó finnist enn,
tann leiðin eitur Jesus, til hvíldarstaðið ber,
Hann vegurin er sjálvur, Hann einans ber á mál,
til Golgata Hann førir, bert Hann teg sælan ger.


text:
Orð: Brynleif Hansen
Lag: William F. Sherwin
1. Ei var hann sovandi funnin hin dag,
tá í Getsemane hann lá og bað:
„Er hetta, Faðir, vilji tín við mær!
– reisist eg hiðani og fylgi tær!“
2. Tryggir hans vinir har nú hvíldu seg,
einsamur stríddi hann tá fyri meg.
Hann visti væl, hvat menniskjum býr í,
reistist – og fullførdi hitt tunga stríð.
3. Freistarin sterkur var, tó bønin vann.
„Vakið og biðið altíð“, lærdi hann,
„nú er hann nær, hann, sum vil svíkja meg,
reisist og komið! Lív mítt gevi eg!“
4. Synd mína har hann sá, so sum hon var,
ikki hann longur kundi bíða har.
Sál hans í angist deyðanum var av,
Jesus – tú reistist tó og lív títt gav!


text:
ISO sigur seg ikki vita hvussu eg rokni procent, men at úrslitið ikki er rætt.
Jú, ISO, úrslitið er rætt – men hvussu tú lesur fer at standa í óvissuni.
Tí tølini tú nevnir í grein tíni eru júst tey somu sum eg brúki – fyri 2018!
Men tað blivu ikki bara útlutaðar menningarkvotur fyri 2018.
Tað blivu eisini útlutaðar menningarkvotur fyri 2019, 2020 og 2021, og í greinini verður greitt tilskilað, at “um vit taka alt sum varð útlutað á hesum sinni” verða tølini samanlagt 84,1 % av tilfeinginum.
Skal ein rokna sum ISO, har eitt einstakt ár verður tikið úr samanhanginum, kann við eins góðum rætti t.d. sigast, at í 2020 fáa Vestmanna og Sørvágur 47,85% í part, ella tilsamans 95,7% av útlutaða tilfeinginum.
John William Joensen
Um tú veitst okkurt, sum VP ikki veit - skriva so til vp@vp.fo


text:
2012-10-04 16:34
Cruise ferðafólk!
06. Nov 2012
Tórshavnar havn hevur nú í mong ár marknaðarført Tórshavn fyri cruise skipum.Hettar hevur eydnast væl....
Ítróttarhøll á Argjum og í Vesturbýnum
06. Nov 2012
Í dag leika fólk innandurða ítrótt til tey eru 70...
Støðan hjá fótbóltinum í Havn og Hoyvík
06. Nov 2012
Tað eru nógv framstig hend innan ítrótt í Tórshavnar Kommunu...
Børn og ung skula hoyrast!
06. Nov 2012
20. november 1989 samtykti ST altjóðasáttmálan um barnarættindi. Barnarættindasáttmálin hevur...
Vit geva barnafamiljunum betri kor
06. Nov 2012
Foreldur og børn hava rætt til eina trygga og...
Matarskipan í skúlarnar
06. Nov 2012
Nú, vit byggja skúlar fyri hundraðtals milliónir í Tórshavnar...
Klaksvík - heimsins gull-nalvi
06. Nov 2012
Fjórða hvørt ár kann tað tykjast sum um, at...
Vit geva borgarunum eina ríkari frítíð
05. Nov 2012
Havnarborgarar hava tørv á fleiri frítíðarøkjum, har ein kann leita...
Tí er rennibreyt eitt must
05. Nov 2012
Havi áður verið frammi um, at rennibreyt er eitt "must"....
Vit skulu hava fleiri ítróttastjørnur
02. Nov 2012
Tórshavn hevur landsins bestu umstøður til menning av úrvalsíðkarum, og...
Sterkari fíggjarstýring: Grát við okkum!
02. Nov 2012
Tað harmar stórliga, at so nógvur peningur verður tikin frá...
Barnakekkurin er góður nokk!
02. Nov 2012
Vit á lista A hava sett dagsskránna í býráðsvalinum við...
Tilhaldini fáa meira pengar næsta ár
02. Nov 2012
Tað er at fegnast um, at Tórshavnar Býráð játtar...
Dagur og Vika – (re)public service?
02. Nov 2012
Týskvøldið bar Dagur ogVika av sum (re)public service (Tjóðveldistænasta)....
Barnakekk ? – Sjàlvandi !
01. Nov 2012
Tað er ongin ivi um, at barnakekkurin, sum Fòlkaflokkurin vil...
Kollafjørður og frítíðartilboðini
01. Nov 2012
Í Kollafirði vóru stór framstig á ítróttaøkinum, tá ítróttahøllin, við...


text:
Fólk frá tekniska toyminum hjá Vágs kommunu gjørdu í farnu viku økið uppi á Eggjunum og settu upp kikara - og í næstu viku koma Voluntouristar, sum koma til Føroyar í samband við átakið hjá Visit Faroe Islands, at gera gøtuna niðan til kikaran á Eggjunum.
Í eina tíð hevur verið arbeitt við ætlan um at seta upp kikara uppi á Eggjunum. Í samstarvi millum Vágs kommunu, Visit Faroe Islands, Suðuroyar Ferðavinnufelag og privatir stuðlar er hetta nú komið í lag, soleiðis at ein inngyrdur pallur er gjørdur og kikarin settur upp uppi á Eggjunum.
Eggjarnar eru millum allarmest vitjaðu støð í Suðuroynni og lítið er at ivast í, at nýggi kikarin fer at draga enn fleiri fólk til sín. Vegurin niðan á Eggjarnar er tó nakað slitin og av somu orsøk verður í komandi viku farið undir at gera ábøtur á vegin.
Tað er tekniska toymið hjá Vágs kommunu, sum hevur staðið fyri at gera innigyrda pallin og at seta upp kikarin á Eggjunum.
Voluntouristar gera gøtuna lidna
Ein partur av arbeiðinum restar tó í, tí ein gøta skal gerast frá vegnum niðan til kikaran. Hetta arbeiðið koma 10 voluntouristar at gera leygardagin 27. apríl.
Leygardagin 27. apríl er eisini ruddingardagur í Vági og koma Voluntouristarnir at eta morgunmat saman við bygdarfólkinum í Garðslon í Vági, har tey eisini fara at fáa sær súpan á middegi.
Voluntouristarnir fara til Havnar við tyrlini hjá Atlantsflog seinnapartin leygardagin.
Fleiri myndir eru á heimasíðuni hjá Vágs kommunu, www.vagur.fo
Um tú veitst okkurt, sum VP ikki veit - skriva so til vp@vp.fo


text:
HDYGD vindeygu verða framleidd í júst tí mátinum og tí sniði, tú vilt hava. Skrivstova og sølustøð er opin soleiðis: Vatnsoyrar kl 8:00 til 16:00 mán. - frí. Klaksvík týsdag og hósdag kl.10:00 til 17:00. Brekkutún týsdag og hósdag kl.10:00 til 17:00. Telefontíð er ímillum kl. 9:00 og 16:00
H-Dygd er besta og bíligasta vindeygað ella hurðin fyri hvørja krónu, hugsa vit um haldføri og livitíð.
Niðanfyri er eitt yvirlit yvir okkara vørur
H-Dygd trævindeygað er klassikarin, sum við sjarmu, hugna og stíli heldur í nógv ár. Fleiri av okkara trævindeygum frá byrjanini í 1968 eru enn í nýtslu.Les Meira
Um tú vilt hava vakrar og hugnaligar trærammur innan, men vilt sleppa undan viðlíkahaldi uttan, er H-Dygd tær/aluvindeyga tað rætta til tínLes Meira
Føroyskt framleiddu hurðarnar, verða gjørdar eftir ynski.
Dyrnar eru andliti til heimið. Hurðar verða gjørdar at hóska tín tørv.Les Meira
H-Dygd plastvindeyga krevur lítla og onga røkt. Tey eru rætta valið hjá tær, sum vilt hava vindeygu sum altíð rigga við ongari røktLes Meira
Fá íblástur til tínar dreymar